Одам ўғирлаш, рэкет, босқинчилик ва ички ишлар идораларига ишончсизлик — Зокиржон Алматов мустақилликнинг илк йиллари ҳақида\n17:35 / 04.09.2021\nИИВ ахборот хизмати “30 йил — Ватан осойишталиги йўлида” номли фильмни эълон қилди. Унда, хусусан, ички ишлар вазири маслаҳатчиси Зокиржон Алматов мустақилликнинг дастлабки йилларини хотирлаган.\n— Мустақилликнинг илк йилларида жуда оғир вазиятларга тушган пайтларимизни ҳам эслаймиз. Ана шундай оғир вазиятлардан қандай қилиб чиққанимизни ҳам эслатиб ўтмоқчиман.\nЎша пайтлар халқимизнинг суд-ҳуқуқ тизимига, ички ишлар идораларига ишончсизлиги, қўрқув мамлакатимизда жиноятчилик кенг илдиз отиб кетишига сабаб бўлди. Уюшган жиноятчилик авжига чиқди. Бир кунда 40-50 тагача босқинчилик, талончилик ҳолатлари бўлган. Одам ўғирлаш, рэкет масалалари энг катта муаммоларимиздан бири эди. Ички ишлар идораларига ҳам ишончсизлик жуда юқори бўлган.\nМаълум бир тайёргарликдан кейин 1992 йил I чорагининг ўзида уюшган жиноятчиликка қарши қақшатқич зарбалар берилди. Рэкет деган нарсалар тугатилди. Жиноят оламининг обрўли шахслари жавобгарликка тортилди. Жиноят йўлидан қайтганларга амнистия эълон қилиниб, уларга ишлаш, яшаши учун шарт-шароитлар яратиб берилди.\nШу билан бирга, ўша кезлар мамлакатимизда озиқ-овқат танқислиги юзага кела бошлади. Мустақиллигимизнинг илк йилларида ўн кунга етар-етмас озиқ овқат, яъни ун, буғдой қолганди. Чет давлатлардан зудлик билан буғдой ва ун маҳсулотларини олиб келиб, мамлакатимиз захираларини тўлдиришга ҳаракат қилганмиз. Ана шу вазифани сидқидилдан бажардик деб ишонч билан айтсам бўлади.\n70 йил мобайнида совет иттифоқининг таркибида бўлиб, Аллоҳни қалбимиздан чиқаришга бўлган хатти-ҳаракатлар бекор эканини англаб етдик. Аллоҳга бўлган эътиқод халқимизнинг қалбида жуда чуқур илдиз отганининг шунда гувоҳи бўлганман.\nИИББ «доля, положенец ва рэкет» ҳақида тарқалган маълумотлар юзасидан баёнот берди\n«Шуҳрат–Домбрабадский» иши судга оширилди. У ва aкаси Тошкентдаги масжидни эгаллаб олишга уринганликда айбланмоқда\nМоддий таъминотдаги муаммолар\nФильмда таъкидланишича, истиқлолнинг илк йилларида ички ишлар органлари ходимларининг ўз хизмат вазифаларини бажаришлари учун зарур бўлган қурол-аслаҳа, кийим-кечак, моддий техника таъминоти бўйича кўплаб етишмовчиликлар мавжуд бўлган.\nИИВ фахрийлар кенгаши раиси Эркин Норгитов бу ҳақда шундай дейди.\n— 90-йилларда вазир ўринбосари бўлганман. Молия, кийим-кечак ва шахсий таркибнинг моддий таъминоти менга юклатилганди. Ўша пайтдаги қийинчиликларга қарамасдан Москва билан алоқа қилиб бизга тегишли бўлган нарсаларни ундириб олиб келишга муваффақ бўлганмиз. Тўғрисини айтиш керак, техника таъминоти бўйича камчиликларимиз жуда кўп эди. Ҳаттоки совет даврида ҳам. Хизмат фаолиятимиз учун сув ва ҳаводай зарур бўлган техникалар етишмасди. Мана, масалан, битта мисол, шахсий таркиб ва бошқа хизматларга кундалик фойдаланиш учун бериладиган техник қурилмаларимиз, оддий алоқа воситалари ҳам йўқ эди. Лекин шунга қарамасдан шахсий таркиб кечаси-ю кундузи иш олиб борган.\n1992 йил Жанубий Кореяга шахсан ўзим делегация билан бориб, кичик рациялар олиб келганмиз. Германияга бориб жиноят-қидирув фаолиятида ишлатиладиган техникаларни ишлаб чиқариш билан шуғулланадиган завод билан гаплашиб, республикадан керакли маблағни олиб, зарур нарсаларни олиб келганман. Ана шундан кейин ишимиз албатта юришди. Бугунги кунда ҳамма нарса бор бизда.\nПрофилактика инспекторларининг 55 фоизида кишан йўқлиги маълум бўлди\nПрофилактика инспекторларини қўл кишанлари билан таъминлаш 72 фоизга етказилди — ИИВ\n11:08 / 08.10.2021\nЎзбекистонда йил бошидан бери 6551та ЙТҲдан 1682таси ўлим билан тугади\n08:00 / 21.09.2021\nИИВ тизимида 9та янги лавозим тайинлови амалга оширилди\n23:00 / 26.08.2021\nПрезидент ҳарбийлар ва орган ходимларидан бир гуруҳини мукофотлади


Қоғозда камаяётган қоғозбозлик — Ishonch Gazetasi\nЖамиятимизда ўқитувчи шахсига ҳамиша ҳурмат ҳисси ҳукмрон бўлган. Буни халқимизнинг «Устоз отангдек улуғ», деган нақлидан ҳам билса бўлади. Болани устоз қўлига бераётиб яна айтишганки: эти сизники, суяги бизники. Аммо бугун ўқитувчилик мақоми ўз рутбасидан хийла пастга тушгандек. Эндиликда, мураббийлар орасида бу касбни бекор танлаган эканман, дея афсусланадиганлари яна қанча. Нега шундай бўлди, бунинг сабаби нимада?..\nЭнг ёмони, мавжуд ҳолатга кўникиб кетяпмиз. Гўёки ўзи шундай бўлиши керакдек. Кўпчилигимиз ёшлар тарбиясидаги муаммоларда ўқитувчиларни айблаймиз. Таълим сифати пастлигидан нолиймиз. Катта-катта маблағ харжлаб репетиторга югурамиз. Ва буларнинг барчасини табиий ҳолатдек қабул қиламиз…\nХўш, шунча кўп баҳс-у мунозараларга сабаб бўлаётган мазкур муаммо илдизи қаерда, ўқитувчини мактабдан, болаларни дарслардан бездираётган омиллар нималарда кўринади?\nТанганинг икки томони бор. Биз қуйида танганинг иккинчи, кўздан ниҳон томонига назар солиш, ўқитувчиларнинг шундай ҳолатларга тушишига сабаб бўлган саволларга жавоб топишга ҳаракат қилдик.\nДарс ўтиш худди шеър ёзиш, спектакл саҳналаштириш каби ижодий жараён. Шу боис, битта мавзуни ҳатто битта синфга ҳам бир хил ўтиб бўлмайди. Агар шундай бўлса, бу ўқитувчининг иқтидорсизлигини кўрсатади. Ана шундай жараёнга тайёргарлик кўриш эса ўқитувчидан анчагина вақтни талаб этади. Аммо, афсуски, бугун ўқитувчиларнинг бунга вақти етарли эмас. Тўғри, кейинги бир йилда уларнинг меҳнати қадр топа бошлади. Эрта кўкламдан кеч кузгача давом этадиган гул экиш, супуриш, йўл чети ва дарахтларни оқлаш, қурилишларда ёрдамчи мардикор, мактаб кўчаларидаги ўтларни юлиб, тозалаш, пахтазор қатқалоқларини юмшатиш, ягана, йиғ-тер… Қишда ҳокимлик топшириғига биноан бюджет ташкилотлардан коммунал тўлов йиғиш, сув, электр, газ ва солиқдан қарздорликни ўрганиш, қолганига маҳалла фуқаролар йиғинида ўтказиладиган хатлов ва тушунтириш-тарғибот ишлари каби мажбурий меҳнатдан озод бўлмоқда.\nАммо кузатишларимизга кўра, улар ҳамон қоғозбозлик ва ҳужжатбозлик деган «вақт ўғриси»дан батамом ҳоли бўла олгани йўқ.\nБИРИ УЧУН БОШҚАСИ ҲАМ КЕРАК\nБу масала узоқ вақтдан бери муҳокамада. Ўтган йили бунга барҳам бериш мақсадида Ўзбекистон Республикаси Вазирлар Маҳкамасининг «Умумий ўрта таълим тўғрисидаги низомни тасдиқлаш тўғрисида»ги 140-қарори қабул қилинди. 23 банддан иборат бўлган ҳужжатлар рўйхати оптималлаштирилиб, 6 донага туширилди. Булар: 1.Синф журнали; 2.Дарс тақсимоти; 3.Кундалик режа; 4.Йиллик режа; 5.Дарс таҳлили; 6.Тарбиявий соат журнали. Бир қарашда ўқитувчининг ўз устида ишлаб билимини ошириш ва ўқувчиларга қойиллатиб дарс ўтишдан бўлак юмуши йўқдай. Аммо жараённинг ичига кириб борилгани сари бунинг акси кўзга ташланмоқда.\nЎқитувчида сўралиши керак бўлган асосий ҳужжатлардан ташқари тўгарак дафтари, иқтидорли ўқувчилар билан ишлаш дафтари, бўш ўзлаштирувчилар билан ишлаш дафтари, ота-оналар билан ишлаш дафтари, иқтидорли ўқитувчилар портфолиоси, уларнинг баённомалари, ҳисоботлари, ҳисоботлар ҳаққонийлигини исботловчи фотолар ва ҳ.к.лар тайёр туриши керак. Чунки 6 та асосий ҳужжатни тасдиқлаш, ўқитувчининг ишлаётганини исботлаш, нонини ҳалоллаб еяётганини асослаб бериш учун қолган 17 та ҳужжат, албатта, сўралади ва текширилади.\nТошкент шаҳар Олмазор туманидаги 191-умумтаълим мактаби директорининг ўқув ишлари бўйича ўринбосари:\n– Ҳозир мактабларда ўқитувчининг дарсга тайёрланишидан бошқа барча ишлар муҳим бўлиб қолган. Ўқитадиган фанидан қатъи назар, у синф журнали; синф раҳбари папкаси; синф раҳбари журнали; синф раҳбарининг тарбиявий иш (соат) ҳужжатлари; ўқувчиларнинг кундалик дафтари назорати; ота-она билан ишлаш дафтари; дарс конспекти; йиллик режа; педагогик соат; дарс таҳлили; фанга оид кўргазмалар; паст ўзлаштирувчилар, бўш ўқувчилар билан ишлаш режа ва дафтари; иқтидорли ўқувчи билан ишлаш режа ва дафтари; ўқувчиларнинг айланма дафтарлари; ўқувчилар назорат иши дафтари; услубий бирлашма ҳужжатлари; тест банки; ўз устида ишлаш папкаси; тўгарак журнали; тўгарак билан ишлаш папкаси; микроҳудуд билан ишлаш дафтари; «Ораста қизлар» папкаси; фильтр дафтари ва шошилинч буйруқлар, ҳисоботлар, маълумотлар ва ҳоказо ҳужжатларни юритиши шарт. Қисқартириб, сони 6 тага туширилган бўлса ҳам. Ҳар бир ҳужжат суратли баённома билан расмийлаштириб борилади.\nЎқитувчи учун бундан ташқари ҳам яна бир қатор меъёрий ҳужжатлар тайёр бўлиши талаб этилади. Яъни асосий педагогик юкламасида белгиланган йиллик иш режа, конспект, дарс таҳлили, ўқувчилар билан индивидуал ишлаш папкаси, тўгарак иш режаси, синф раҳбарлик ҳужжатларидан ташқари вазирликнинг ўндан ортиқ қарорлари, хонадон дафтари (ўқувчининг уй шароити ёзилади), йил папкаси (йил номидан келиб чиқиб тўлдирилади), «Дарс муқаддас» папкаси, «Яхши муаллим – сифатли таълим» папкаси, 187, 140, 144, 911, 1875, 175, 130, 3160 ва ҳ.к. сонли қарорлар папкалари… Ўқитувчи, ҳаммасини ҳисоблаганда, ўттиздан ортиқ папкани юритиши керак. Агар ҳар бирига алоҳида бир кунни бағишлаган тақдирда ҳам, қани айтингчи, кўргазма тайёрлаш, ўқувчилар билан индивидуал ишлаш, тўгарак машғулотлари ўтказиш, энг асосийси, ўз устида ишлашга қачон вақт ажратади?!\nШунча жонбозликдан кейин ўқитувчининг оғир меҳнати эвазига келган ойлик ҳақига талабгорларнинг кўплиги-чи?! Обуна, солиқ, газ, сув, электр энергияси, тоза ҳудуд ташкилоти етмагандай, ҳаёти суғуртаси, мол-мулк суғуртаси, истеъмолчилар ҳуқуқларини ҳимоя қилувчи ташкилот, қизил ярим ой жамғармаси, болалар спортини қўллаб-қувватлаш жамғармаси кабилар шулар жумласидандир.\nНаманган шаҳридаги 43-филология\nфанлари таянч мактаби тренер ўқитувчиси:\n– Бунга, биринчидан, маҳаллий ҳокимият вакиллари, иккинчидан, ота-оналар, учинчидан, ўқитувчиларнинг ўзи айбдор. Ўқитувчилар сўнгги ўн йилликда беминнат дастёрга айланиб улгурганлигини айтмайсизми?! Сабаб тайин. Давлат бюджетидан ойлик олгандан кейин давлатнинг иши тушганда «лаббай» деб жавоб бериши ҳам керак-да (гўёки ўқитувчи бекордан-бекор ойлик олаётгандек).\nЮқорида санаб ўтилганлардан ташқари яна қўшимча ҳужжатлар ҳам бор. Масалан, ўқитувчиларга устама берилади. Бу устамалар ҳар йили икки марта тасдиқдан ўтади. Устама сўраб мурожаат қилувчининг фаолияти махсус комиссия томонидан ўрганиб чиқилади — ўқитаётган синфидан тестлар олинади, очиқ дарслар ўтказилади. Тестлар текширилиб, натижаларга кўра ўзлаштириш кўрсаткичи белгиланади. Очиқ дарслар расмийлаштирилади, баённомада ҳар бир комиссия аъзосининг хулосалари ва уларга ўқитувчининг муносабати қайд этилади. Шу баённома асосида комиссия қарор қабул қилиб, устама белгилайди.\nЯна бир ҳолат. Ўқитувчини рағбатлантириш мақсадида ҳар йили турли танловлар ўтказилади. Хусусан, «Йил ўқитувчиси» танловини олайлик. Ўқитувчи бунинг учун дарсини ташлаб, ҳужжат йиғади. Мактаб жойлашган туман ХТБга ёки улар айтган жойга бориб, тест топшириши, дарс ишланмаси ёзиб бериши керак. Аммо танлов ўтказиш тартиби яхши йўлга қўйилмагани учун баъзи ўқитувчилар шу ерда ўтириб ёзиб бермоқда, баъзилари тайёр электрон шаклини олиб келиб беради (биринчи ўқитувчининг ўқувчилари дарссиз қолади). Ёки туман ХТБга ўқитувчилар ҳақида маълумотлар йиғиб, қоғоз ва электрон шаклда топширилади. Бир ой ўтар-ўтмас, ҳатто ундан ҳам эртароқ худди шу ҳужжатлар ҳошиясидаги чизиғи қалин экан, шрифти майда (катта) экан каби тутуриқсиз баҳоналар билан қайта сўралади. Ўқитувчилар овора бўлиб, битта нарсани сал ўзгартириб қайта-қайта қилаверади. Уларни чиқариш, расмийлаштириш ҳам вақт олади ахир!\nКўринаяптики, таълимни самарасиз, ўқитувчини ҳурматсиз ва ҳимоясиз қатламга айлантираётган омил оддийгина оппоқ қоғоз эканлиги ойдинлашмоқда. Ахлоқий жиҳатдан ўқувчиларнинг идеалига айланиши ва уларни маънавий юксалтириши керак бўлган устозлар қоғоз бандаси ва бандисига айланиб қолмоқда. Ўқитувчининг инсоний қиёфаси, ички дунёси, неча йиллик тажрибаси, дарс ўтиш маҳорати ҳеч кимни қизиқтирмаяпти. Ахир таълим самарадорлигига янги усулда дарс ўтиш, текширувчиларни кутиб-кузатиш билан эришиб бўлмайди-ку?! Дарсда мукаммал ҳужжат эмас, самимий муносабат, қалб ҳарорати иштирок этиши керак. Бусиз ўқувчига ижобий таъсир қилиб, уни фанга қизиқтириб бўлмайди. Ўқувчининг фазилатлари, ижодий имкониятларини очолмайди.\nТошкент шаҳар Шайхонтоҳур туманидаги\n– Ҳафтада икки марта ҳар бир фан ўқитувчиси педагогик юкламасидан ташқари тўгарак машғулотларини олиб бориши шарт. Ҳудуд ва тўгаракдаги болалар ёш хусусиятларидан келиб чиққан ҳолда ўқув режасини тузади. Уни директорнинг маънавий ва маърифий ишлар бўйича ўринбосари текшириб, имзо чекиб тасдиқлайди. Шундан сўнг директорга киритилади. У ёқдан ҳам текшириб, имзоланиб чиқилиши керак.\nДарс ўтганинг ҳақида\nЎрганиш натижасида маълум бўлдики, ўқитувчидан ўқувчи билан сифатли ишлаш эмас, шу ҳақдаги ҳужжат сўралади. Дарсни қизиқарли, ижодий, бетакрор ўтиш эмас, шундай ўтилгани ҳақида баённома талаб этилади. Иқтидорли болаларни янада ўстириш, ўзлаштириши паст болаларни эса фанга қизиқтириш, кўнглига йўл топиб, яхши ўқувчига айлантириш эмас, шу жараёнга тайёрланиш, соат нечада қанча муддат бўлиши тўғрисидаги қоғозлар тўлдирилиши муҳим ҳисобланади. Халқ таълимида яна бир муҳим муаммо ҳам борки, унга тўхталмаслик мумкин эмас. Яъни педагогик технологиялар, интерфаол усуллар, мултимедиа воситалари ўқувчиларни саводсиз қилиб қўяётир. Масалан, она тили дарсида сўз бирикмалари ўтилиши керак. Ўқитувчи талаб қилингани учун дарсга ноутбук, проектор ва электрон материаллар юкланган флешка билан киради ва болаларни сўз бирикмалари, уларнинг ҳосил бўлиш тарзи, саволлари, вазифаси каби маълумотлар билан таништиради. Ўқувчи илгари бу маълумотларни (у дарсликда бўлса ҳам) дафтарига ёзиб бориши шарт эди! Синфдошларидан ортда қолмаслик учун тез, чиройли ва хатосиз ёзишга интиларди. Қизил билан белгиланган хатоларини қайта такрорламасди. Ҳозир-чи? Флешкада турган тайёр электрон маълумотни ўзига ташлаб олади. Ўқитувчидан ҳужжатларни қоғозда тўлдириш (электрони мавжуд бўлса ҳам) талаб этилгани ҳолда ўқувчининг ҳатто она тили дарсида ҳам кам ёзаётгани ҳеч кимни безовта қилмаяпти. Ахир бола ҳар бир эгаллаган билимини қўли билан нафақат дафтарга, балки миясига ҳам муҳрлайди. Бехато ё тузатилган шаклда. Шу боис диктант, баён, иншоларни текшириш азоб.\nХуллас, айтаман ДЕСАНГИЗ гап кўп. Бугун таълим тизимидаги ислоҳотларда айни шу ҳужжатбозликни камайтиришга эътибор қаратилаётганига ишонамиз. Янги ўқув йили бошланишига ҳам оз фурсат қолмоқда. Ўйлаймизки, ўқитувчилар ушбу ўқув йилида вақтини қоғоз тўлдиришга эмас, сифатли ва савияли дарс беришга сарфлайди.


3 минг доллар билан 9 яшар Султонанинг ҳаётини сақлаб қолиш мумкин. Қизалоқ яхши инсонларнинг ёрдамига муҳтож - Daryo\n12:36, 15.07.2020 19990\n«Дарё» таҳририятига Тошкент шаҳри Чилонзор туманида яшовчи Мирзакаримова Муҳаббат мурожаат қилиб, Лимфаденит (лимфа тугунларининг зарарланиши) хасталигига чалинган қизи Султона Ҳакимовага моддий ёрдам сўради.\nМен Мирзакаримова Муҳаббат ёшим 40 да. 4 нафар фарзандим бор. Турмуш ўртоғимнинг имконияти чекланган. Шу сабабли ҳеч қаерда ишламайдилар. Уй, жой ва офисларда фаррошлик қилиб, тирикчилик қиламан. Айни пайтда жуда қийин вазиятдаман. Сабаби қизалоғимнинг аҳволи оғир.\nФарзандим Султона Ҳакимованинг 2015 йили аниқроғи 4 ёшлигида бўйнида шиш пайдо бўлган. Шифокорга кўрсатганимизда улар компресс қилиб туришимизни айтишди. Биз қизимга айтилган муолажани қилиб юравердик. Бироқ 2018 йил сентябрь ойида шиш ёрилиб кетди. Онкология ва сил касаллиги шифохонасига бориб, таҳлил топширганимизда натижалари ёмон чиқди. Қизимда Лимфаденит касали, яъни лимфа тугунлари чиришни бошлаганини айтишди.\nТуберкулёз ва онкологиядаги шифокорлар келишган ҳолда 2 йил давомида март ойигача даволаб келишди, лекин фойдаси бўлмади. Охири қизимни бўйнидаги шишни олиб ташлашни тавсия қилишди. Операцияга 3 минг доллар атрофида маблағ кетар экан. Карантин ва маблағим йўқлиги учун операцияни ўз вақтида қилдира олмадик.\nҲозир эса қизимни аҳволи оғирлашган. Тезроқ операция қилинмаса, бўйнидаги йиринг мияга кетиб қолиши мумкин экан. Фаррошлик қилиб топганларим, ижара ҳақи ва еб-ичишдан ортмайди. Жуда иложсиз ҳолда қолдим. Яхши инсонларнинг кўмагига муҳтожман.\nБарча саховатли юртдошларимиздан ман шундай қийин пайтларда ҳали 10 ёшга ҳам кириб улгурмаган Султона Ҳакимовага ёрдам беришларини сўраб қоламиз.\nСултона Хакимовага хайрия қилишни истаганлар учун керакли маълумотлар:\nОнаси Муҳаббат Мирзакаримова номида\n«Агробанк»: 8600 0417 0694 9980\nБеморнинг онаси Муҳаббат опанинг телефон рақами:\nМуҳаббат Мирзакаримованинг паспорт маълумотлари\n02:23 Бугун 2760\n02:03 Бугун 2419\n00:21 Бугун 3871\n23:57, 21.10.2020 5190\n12:22, 21.10.2020 97605\n22:14, 20.10.2020 80812\n12:11, 21.10.2020 55877\n20:47, 21.10.2020 55960


"Паниониос" жамоаси ташкил этилганининг 75 йиллигига бағишлаб ўтказиладиган учрашувда қатнашиш учун "Пахтакор" таклиф этилган. Шу тариқа Грецияда жамоамиз учун турне ташкил қилиниб, унда мамлакатнинг номдор клублари билан ўртоқлик беллашувлари ўтказилган. Дастлабки баҳс 21 август куни Пирейда "Паниониос" жамоасига қарши кечган. Кескин курашлар остида кечган беллашувда Геннадий Красницкий томонидан киритилган тўп ўйин тақдирини ҳал қилган. Унинг зарбасидан кейин тўп тўрни тешиб ўтади ва ҳакам голни ҳисоблаш борасида ўйланиб қолади. Ёрдамчилари билан маслаҳатлашгач, у гол бўлганини тасдиқлайди.\nИккинчи учрашув 25 август куни Салоникида "Арис" билан кечади. Юрий Пшеничниковнинг биринчи бўлимдаги ишончли ҳаракатлари мезбонларнинг ҳисобни очишига йўл қўймайди. Иккинчи бўлимда эса "ўзбек Пелеси" деб таърифланган Ҳамид Раҳматуллаевнинг бенефисига айланиб кетади. У греклар дарвозасини уч марта нишонга олиб, жамоамизнинг йирик ҳисобдаги ғалабасини таъминлайди.\nСўнгги беллашув 29 август яна Пирейда АЕКга қарши ўтади. Грециянинг энг кучли клубларидан бири саналган АЕК ўша йиллари маҳоратли ижрочиларга эга эди. Аввалроқ Мадриднинг "Реал" жамоаси билан ўртоқлик ўйинида 3:3 ҳисобида дуранг ўйнаган АЕК мазкур баҳсда фаворит сифатида қаралганди. Бироқ яна дарвоза дахлсизлигини сақлаб қолган "Пахтакор" 55-дақиқада Биродар Абдураимовнинг аниқ зарбаси эвазига ғалаба қозонади. Ҳужумдаги ажойиб уч футболчининг голлари Греция турнесида жамоамизга ажойиб зафарлар келтиради.\nГреция турнесида Юрий Пшеничников, Виктор Медведев, Ривал Зокиров, Владимир Штерн, Виктор Науменко, Виталий Суюнов, Валерий Мухин, Владимир Тожиров, Ҳамид Раҳматуллаев, Сергей Мелкумов, Геннадий Красницкий, Биродар Абдураимов, Баҳодир Иброҳимов, Мақсуд Шарипов, Аҳрол Иноятов каби футболчилар бош мураббий Михаил Якушин бошчилигида иштирок этишган.


МУАЛЛИМЛАР ИЗЗАТТАЛАБ БЎЛИШМАЙДИ | Маърифат саодати\nМУАЛЛИМЛАР ИЗЗАТТАЛАБ БЎЛИШМАЙДИ\nЎқув йили якунланишига оз фурсат қолди. Шуни ўйлаб, ўзим раҳбарлик қилаётган синфга яқинлашар эканман, худди ёш ўқитувчидек ҳаяжонлана бошладим. Ўзимни сокин тутишга уриниб, ўқувчилар билан саломлашдим. Уларнинг самимий ва содда чеҳраларига боқиб, саноқли кунлардан кейин шу полапонларим билан хайрлашаман, деган ўйдан юрагим увишиб кетди.\nЎзим ҳам тушунмаган кайфият билан синф тахтасига сана ёзиб, назорат иши топшириқларини бердим. Ўқувчиларим жимгина ишга киришдилар, синфда дафтар варақларининг шитирлаши эшитиляпти, холос. Мен ўқувчиларимга, уларни худди биринчи марта кўриб тургандек, зимдан тикиламан. Йўқ, тикиламан эмас, термуламан. Беш йил олдин менга болаларча ҳадик, қизиқиш ва салгина шўхлик билан тикилган кўзлар бугун ўсмирликка хос дадиллик, ишонч, сокинлик билан боқади. Вақт шунчалик тез ўтибдики, кечаги жамалаксоч қизларнинг ўзгача тароват билан гўзаллашганини, ўйинқароқ ва шумтака болаларга бир қадар вазминлик, салобат инганини сезмай қолибман. Шу дамда аниқ билдимки, мен уларнинг ҳар бирини ўз боламдек яхши кўраман, уларга нозик ришта билан чамбарчас боғланиб қолганман…\nНокамтарлик бўлса ҳам, айтай, мен мактабни “олтин медал” билан тамомлаганман. Ўқув ва жамоат ишларида фаол эдим, синфимизга сардор эдим. Ўтган йили собиқ синфдошлар билан мактабни битирганимизнинг йигирма беш йиллигини нишонладик. Катта дастурхон ёзиб, бизга сабоқ берган ўқитувчиларимизни ҳам таклиф этдик. Бизга бир неча йил синф раҳбарлик қилган устозимиз кетиш олдидан мени бир четга имлаб чақирдилар.\n— Сен ҳалиям менинг сардоримсан, — дедилар ҳов ўша мактаб йилларидагидек эркалаш оҳангида. – Сенга бир гапни айтай, нима учун байрамларда устозларни йўқлашни ташкиллаштирмаяпсизлар? Биз ҳаммаларингизни кўп эслаймиз, соғинамиз…\nУстимдан муздай сув қуйилгандек бўлди. Нима дейишимни билмай қолдим. Қандай баҳона қилсам ҳам, ўзимни нима деб оқласам ҳам, уят бўларди, чунки бизлар устозларимизнинг одида чиндан айбдор эдик – уларни йўқламаётгандик…\nБугун қадрдон ўқувчиларимдан айрилаётганим учун маъюслашиб борарканман, бизни соғиниб, “Мени йўқлаб келармикан” дея байрамларда дарвозага кўз тиккан устозларимнинг олдида айбдор эканимни янада яққолроқ ҳис қилдим. Устозимнинг ўша кунги айтган гаплари қулоқларим остида қайта жаранглади:\n— Ҳаммангиз мен учун ўз боламдек азиз бўлиб қолган эдингиз. Қай бирингизнинг муваффақиятга эришганингизни орқаваротдан эшитиб қолсам, ўзимда йўқ қувонаман, иши юришмаганини кўрсам, жоним ачийди, ишлари ўнгланиб кетиши учун дуо қиламан… Тез-тез кўз ўнгимдан ўтиб турасизлар. Ҳеч бўлмаса, улуғ айём кунлари эшигимдан кириб келсанглар, қандоқ яхши бўларди! Кўнглим кўтариларди, бағрим тўларди… Ҳэ-э-эҳ, сен ҳали бунинг нима эканини тушунмайсанлар…\nМен энди тушундим. Тушундимки, муаллимлар иззатталаб бўлишмайди, таъмагир бўлишмайди. Ўқувчиларининг бот-бот йўқлаб, ҳол сўраб туриши улар учун катта давлат.\n“Таълим берган устозингдан айрилма…” – Махтумқули бу сатрларни сиз ва биз учун битган, бу ўгит ҳаммамизга айтилган. Устозларимиздан айрилмайлик, уларни соғинтирмайлик…\nСиз ҳам муҳтарам муштарий, иложи бўлса, шу бугуноқ ўзингизга таълим берган муаллимларингизни йўқланг, дуоларини олинг. Уларнинг ҳаётлиги – мустажоб дуо ва катта савобга эришишингиз учун яна бир имкониятдир.\nДилдора СУЛТОНМАҲМУД қизи\nTagged Дилдора СУЛТОНМАҲМУД қизи, мактаб, муаллим\n← МИЛЛИАРДСИЗ МИЛЛИАРДЕР\nМУМТОЗ АДАБИЁТ ЭСКИРАДИМИ? →


Ўзбекистон Ёзувчилар уюшмаси » ЎЗБЕКИСТОНДА ХИЗМАТ КЎРСАТГАН ЖУРНАЛИСТ АҲРОР АҲМЕДОВ 60 ЁШДА!\nАсосий Таваллуд кун ЎЗБЕКИСТОНДА ХИЗМАТ КЎРСАТГАН ЖУРНАЛИСТ АҲРОР АҲМЕДОВ 60 ЁШДА!\nБугун Ўзбекистонда хизмат кўрсатган журналист, “Шарқ” нашриёт-матбаа акциядорлик компанияси бош таҳририятининг бош муҳаррири Аҳрор Аҳмедов таваллуд топган кун.\nЎзбекистон Ёзувчилар уюшмаси Аҳрор Аҳмедовга узоқ умр, сиҳат-саломатлик, ижод ва меҳнат фаолиятида муваффақиятлар тилайди.\nГАЗЕТА ЎҚИЙДИГАН ОДАМ…\nБу энди ўтган асрнинг 85-90-йилларининг гапи. Ёшлар газетасида ишлардим, жума куни кечаси навбатчи эдим, икки-учта «мих» материал бор, хаёлимда эртага шов-шув бўлади. Саҳифаларни ўқиб бўлиб, уни босмахонага жўнатгач, хотиржам уйга келдим. Эрталаб нонга дўконга чиқсам, унинг ёнидаги газета киоскасида «очередь». Қизиқсиниб суриштирсам, кеча мен навбатчилик қилган газетани айтишди. Хурсанд бўлиб мен ҳам навбатга турдим. Яқинлашганимда, олдинда қаттиқ-қуттуқ овозлар эшитилди. Билсам, газета тугаб қолибди… Навбатда турганлар норозилик қилишаётган экан. Газета тегмаган бўлса-да, ичимдан ғурурланиб нон дўконига кирсам, нон ҳам тугаб қопти. Бозорга қараб чопганим эсимда…\nЭҳтиросларга берилмай, билиб-билмай гапиришдан ўзимизни тийишимиз керак. Аввало ўзимизга ўзимиз савол бериб кўрайлик: охирги марта қачон газета ўқиганмиз? Газета нималигини яхши биламизми? Билмасак, бу ҳақда ақл ўргатишга маънавий ҳаққимиз борми?… Ҳар бир соҳа вакили ўз касбига дахлдор газета-журналларга обуна бўлса, доим ўқиб, ўрганиб борса, ҳуқуқий, сиёсий билими ошади, ўз касби бўйича янгилик ва тажрибалардан хабардор бўлади.\n«Матбуот ўладими?» деган миш-мишлар кўпайиб қолди. Бир пайтлар «адабиёт ўладими?» деб Шукур Холмирзаев бонг урган эди. Мана, худога шукр, адабиётимиз янги, жўшқин паллага кирди. Матбуот ҳам шу, у ҳам янада юксалиш йўлларига чиқиб олади. Бу ўринда эҳтимол муассис масъулиятини ошириш, дўстлик клублари, ҳомийлар масаласини ўйлаб кўриш керакдир. Ижтимоий ҳимоя, имтиёзлар қайта кўрилар… Аммо мақолалар нечоғли долзарб, ҳаётий, «ўқувчи шуни ўқийдими?» деган савол устида журналистлар қаттиқроқ ўйлаши керак. Партия газеталари саҳифаларининг тенг ярми, балки ундан кўпроғи партия ташкилотлари қандай тадбир, мажлис ўтказганини ёзиши шартми? Партиявий ишларга бағишланиши тўғрими? Фақат охирги бир-икки саҳифагина умум ўқувчига мос гаплар, холос. Газета саҳифаларининг 50 фоизи партия тадбирлари бўлса, ўша партия аъзоларининг ҳаммаси ўз эътиқоди доирасида обуна бўлсин. Агар улар ҳақиқий аъзо бўлса, албатта, ўз нашрига обуна бўлиши керак-ку?.. Ўшанда партия нашрлари 100 минг нусхадан ҳам ошиб кетади. Сиёсий партия аъзолари ўз нашрига обуна бўлмаслигини қандай тушуниш керак?..\nБолаларнинг нашрлари «Тонг юлдузи», «Гулхан», «Ғунча»да нима гаплар экан? Ҳеч шубҳасиз, болалар тарбиясида, фикрлашида, яна боя айтганим ватанпарвар, фаол бўлишида бу нашрларнинг ўрни катта. Ҳар бир ўқувчи биттасига обуна бўлишини ташкил этиш…, балки қийин бўлса, 4-5 таси бир бўлиб, бу ишни қилса, мактабда ундан барча баҳра олса қандай яхши. Ва бунинг нимаси мажбурий обуна, балки эҳтиёжий обунадир бу. Куни кеча набирам 25 минг пул сўради. Синфи билан телеминорага боришаркан. Балки бу ҳам керакдир. Кўради, тафаккур қилади, осмонга яқинлашади. Лекин бир синфдан шунчадан пул йиғилса, болалар нашрларига бемалол обуна бўлса бўлади. Бунинг нимаси мажбурий обуна?\nОбунани тарғиб қилиш, уюштириш, хонадонларга газета-журналлар кириб келиши нимани англатади? Бундан фойдами, зарарми? Ўқимагандан кўра, ўқиган яхши эмасми?…\n(Мақола манбаси: http://uzbekistonovozi.uz/articles/index.php?ELEMENT_ID=63808)\n© 6574 Ўзбекистон Ёзувчилар уюшмаси


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Севара Назархон кам интервью бериши сабабларини маълум қилди\t16:14, 26 август 2016\tЎзбекистонда хизмат кўрсатган артист Севара Назархон ОАВларга кам интервью бериши сабабларига тўхталди. “Ижодимнинг айрим паллаларида маъмуримдан интервью бермасликни, бунақа таклифларни қабул қилмасликларини илтимос қиламан. Ижодимда бирор янгилик бўлмаганида, янги альбом чиқаётган бўлмаса, янги концерт бераётган бўлмасам, шундай қиламан. Аравани қурқу олиб қочиш билан ўқувчиларни ҳам, тингловчиларни ҳам уринтириб қўйишни истамайман. Ўзбекистонда жуда кўпдан бери янги альбомим чиққани йўқ, концерт ҳам берганим йўқ. Нималар ҳақида интервью беришим мумкин? Мусиқадан ташқари нарсалар ҳақидами? ‘Сиз ёқтирган таом қайси?’, ‘Чойни хуш кўрасизми, айронними?’, ‘Сиз ёқтирган таом қайси?’, ‘Кун тартибингиз қандай?’ деган саволларга жавоб беришни ёқтирмайман. Бошқа санъаткорлар ҳақида нима ўйлашим ва шунга ўхшаш саволларни ҳам жиним суймайди. Ва, аксинча ўзбекча альбомим чиқса ё Тошкентда концерт берсам, хурсандчилик билан, керилиб, ўзим бу ҳақда сўзлаб бераман. Битта нарсага ишонинг ва эслаб қолинг: ўзим ҳаммангизни интервью беришга чақираман!”,—дейди хонанда “Uzbekistan airways” журналига берган интервьюсида. Маълумот учун, Севара Назархон “Миллий тв” телеканалининг очилиш маросимига бағишлаб суратга олинган кўрсатувда иштирок этди. Кўрсатув 1-сентябрь куни эфирга узатилади.


ИнтерФУТБОЛ :: Ногиронликдан “қироллик”ка ёхуд Ферлан Менди ҳақида гаплашамиз...\nНогиронликдан “қироллик”ка ёхуд Ферлан Менди ҳақида гаплашамиз...\nБу йигит 25 ёшга қадам қўйишига қадар ҳаётнинг жиддий синовларига юз тутди. Дейлик, вақтида ногиронлар аравачасида ўтиришига тўғри келди ва шифокорлардан ҳаттоки, умидсизлик ботқоғига туширадиган маслаҳатни ҳам эшитди: «Йигитча, энди футболни унутишинг керак». Муҳими, у шунда ҳам тушкунликка берилмади, тўлақонли ҳаётга қайта олишига ич-ичидан ишонди. Мана, айни ўша қатъияти унга нафақат юриш, балки «Реал»дек гранд клуб таркибида тўп тепиш имкониятини берди. Қуйидаги мақола «Қироллик клуби» сафига қўшилгунича кўп кўргиликлар олдида бўйин эгмаган иқтидорли ҳимоячи Ферлан Менди ҳақида.\nФерлан Менди ҳозир ўз тақдиридан хурсанд, албатта: «Мадридга келишимдан олдиноқ қачондир буюк футболчилар билан ёнма-ён тўп сура олишимни теран тушуниб турардим. «Қироллик клуби»га келгач, уятчанлик аввалига бироз халақит берди. Яхшики, тез орада йигитлар билан танишиб, жамоага киришиб кетдим, ўйин услубига ҳам мослашиб олдим. Мана, ҳозир тобора кўпроқ майдонга тушяпман, етарли ўйин амалиётига эга бўляпман. Тўғри, ҳали асосий таркибнинг доимий аъзоси эмасман, бунга бироз эрта. Умуман олганда, футболдан воз кечишга яқин турган йигитнинг «Реал» сафидан жой олгани ақлга сиғмайди. Шунинг ўзи улкан муваффақият».\nХўш, Ферланнинг футболдан айриб қўйишига сал қолган муаммо нима эди? «Ҳозирга қадар футболда энг катта имкониятга «ПСЖ» сафида эга бўлдим. Камтарин «Экевийи» клубида ўзимни кўрсатолмаганимга қарамай, Париж грандидан таклиф олдим. Бу - бахт қушининг бошга қўниши. Шу тариқа 2004-2012 йиллар оралиғида пойтахтда яшадим, «ПСЖ» тизимида шуғулландим. Шу давр мобайнида энг яхши ҳимоячи мақомига эришдим, асосийси, ёқимсиз хасталикни енгдим, кейин жамоа сафига қайтиб, яна энг кучлилар қаторига қўшилдим», - дея хотирлайди Ферлан ёшлигини. У 2010 йили оёқларида тушуниб бўлмас оғриқни ҳис этади. Томирлар тортишишими ёки бошқа сабаби бор - буни билмасди, аммо санчиқли оғриқ сира тинчлик бермасди. Барчасидан хабар топган «ПСЖ» мураббийлари Ферланни асосий таркиб бош шифокори ҳузурига жўнатишади. Тиббий хизмат вакиллари текширувдан кейин болакайга массаж муолажасини тавсия этишади. Ёш футболчи аввалига уқалаш натижаси ўлароқ, оёқлари енгил тортганини ҳис қилади. Бироқ совуқ кунларда оғриқ яна кучайиб кетади. Охир-оқибат, Мендининг шифохонада тўлиқ текширувдан ўтишига тўғри келади. Ташҳис ваҳимали - тос-сон суякларининг яллиғланиши. Кейинроқ шифокорлар қўшимча кўрик воситасида футболчи организмида инфекция борлигини ҳам аниқлайдилар. Улар барчасини ўрганиб чиқиб, аввалига Мендининг 2-3 ой муддат майдонга тушолмаслигини айтишади. Лекин 2 ҳафтадан сўнг Ферлан палатасига кирган шифокор маъюс оҳангда ўз хулосасини билдиради: «Тушун, буни айтишим жуда оғир, аммо бурчим шу, бекитишга ҳаққим йўқ. Афсус, энди бошқа ўйнолмайсан. Футбол - шунчаки, ўйин. Ҳаттоки, яна оёққа туриб, юришингга ҳам кафолат йўқ...».\nЎша вақт Ферлан қандай ҳолатга тушганини тасаввур қилиш қийин эмас: «Кейинги 2-3 ой оёғимда гипс билан ётдим. Шунча вақт давомида ҳалиги шифокорнинг сўзлари қулоғимдан кетмади. Энг асосийси, ҳаттоки, таҳлиллар натижаси соғайиб кетиш имконияти жуда камлигини кўрсатганида ҳам, оёққа туриш ва тўлақонли ҳаётга қайтишдан умид узмадим. Шунга яраша ҳам руҳан, ҳам жисмонан фақат яхши интиҳога интилдим. Ниҳоят, гипсдан халос бўлгач, шифокор яна қаттиқ уқтирди: «Ферлан, жуда-жуда эҳтиёткор бўлишинг керак. Ўрнингдан қўзғалишга асло ошиқма». Шу лаҳзада кўнглимдан бир фикр ўтди: «Наҳотки, юролмасам...». Кейин ўрнимдан туришга аҳд қилдим ва йиқилиб тушдим. Гипс борлигида фақат шифтга қараб ётгандим. Шунинг учунми, оёқларимда мутлақо мадор қолмаганди. Улар бутунлай бемажол эканлигини билсамда, ишончни асло йўқотмадим. Аввалига яна қанчадир муддат кроватда ётдим, кейин ногиронлар аравачасига ўтдим. Орадан кўп ўтмай, қўлтиқтаёқ энг яқин кўмакчимга айланди. Хуллас, ўта ёқимсиз азобларни бошдан кечирдим».\nОғир хасталикдан 1 йил ўтгач, иродали Ферлан Менди футболга қайтди. Шу аснода яна 1,5 йил давомида оёқларида ёқимсиз оғриқ билан шуғулланди, учрашувларда ҳам иштирок эта бошлади. Бора-бора парижлик физиотерапевтларнинг изчил муолажалари таъсирида оғриқдан бутунлай қутулди: «Ҳақиқат шуки, севимли машғулотимга қайтиш борасида 1 сония ҳам шубҳага бормадим. Ҳаттоки, шифокор энди ҳеч қачон мустақил юролмаслигимни айтганида ҳам, ортга чекинишни истамадим».Умуман, Ферлан 25 йиллик умрида 2та ўта жиддий синовдан ўтганини кўп бора такрорлайди. Бири - айнан оёқ қўёлмасликка боғлиқ нохуш хасталик. Менди уни қатъият ва ирода эвазига бартараф этди. Иккинчиси - отасининг вафоти. Футболчи етимлик қисматига шикастланишидан анча аввал кўникма ҳосил қилганди. Бироқ жароҳатдан фориғ бўлиш жараёнида отасининг ёнида эмаслиги туфайли руҳий депрессия ҳолатини ҳам бошдан кечирди. Қаранг, Ферлан катталар футболида доимий ўйин амалиёти ҳосил қилиш илинжида «ПСЖ»дан ҳам воз кечди. У саломатлигини тўлиқ тиклаб олгач, Париж гранди сафига қайтганди. Шунда «ПСЖ» йигитчага спорт формасини тиклаб олиши учун 1 йил муҳлат берди. Бироқ бу муддат ҳимоячи учун камлик қилди. Натижада у 2012 йили пойтахт клуби билан хайрлашиб, ҳаваскорлар лигасида тўп сурадиган «Монтуа» жамоаси сафига қўшилди. Ҳимоячи ўша даврни тушдек хотирлайди: «Шахсий агентимдан вақтинча бўлса ҳам, бирор жамоа топишини сўрадим. Кейинроқ у қўнғироқ қилиб, «Монтуа» клуби вакили мен билан боғланишини айтди. Натижада тезда маълумот қидиришга тушдим ва бу жамоа ярим профессионал мақомига эгалигини аниқладим. Аввалига бироз шубҳаландим. Бироқ мен билан алоқага чиққан киши дастлабки мулоқотдаёқ жамоага жуда керак эканлигимни таъкидлаб, етакчилик ролини ваъда қилди. Шу тариқа таклифга ижобий жавоб бердим».\nФерлан «Монтуа»да 1 йилча ўйнади ва «Гавр» эътиборига тушди. Кейин шу жамоа билан Лига 1 йўлланмасини қўлга киритди. «Гавр»дан «Лион»га ўтиши ҳам ўз тарихига эга. Аслида футболчи «тўқувчилар» сафига қўшилмаслиги ҳам мумкин эди. Чунки у «Лион»нинг қизиқишидан бехабар эди, жамоа бош мураббийи телефон рақамини ҳам билмасди. Хуллас, трансферга айнан Мендининг ўзи беихтиёр халал берганди. 2017 йили Лион клубини бошқарган Бруно Женезионинг шахсан ўзи ҳимоячи билан алоҳида гаплашиб олиш илинжида унга бир неча бор қўнғироқ қилган. Лекин ҳарчанд уринса ҳам, боғланолмаган. Чунки Ферлан нотаниш рақамни кўргач, гаплашишни истамаган. Футболчи буни кейинчалик оддий изоҳлаганди: «Бир куни агентим алоқага чиқиб, бирданига ўшқириб кетди: «Ферлан, нималар қилиб қўйганингни биласанми, ўзи? «Лион» бош мураббийининг қўнғироқларига нега жавоб бермаяпсан? У сени ўз жамоасига таклиф қилмоқчи». Бу гапларни эшитгач, бир зум нима дейишни билмай қолдим. Кейин ўзимни қўлга олиб, мураббийга қайта қўнғироқ қилиб, узр сўрадим. Муҳими, ўша куниёқ келишувга эришдик». «Лион» таркибида 2 йил тўп сурган Менди энди бу жамоадан қарздор эканлигини бот-бот таъкидлайди: «Ҳаётимдаги асосий клуб шу. Айнан «Лион»да чинакам тараққиётга эришдим ва етук футболчи даражасига кўтарилдим. Бунинг учун жамоадан абадий қарздорман. Қачондир ортга қайтиш имконияти туғилса, бундан фойдаланаман, албатта».\nМана, Ферлан Менди 2 йилдан буён «Мадрид»да. У бу муддат ичида сезиларли тараққиётга эришди, жамоанинг муҳим ўйинчилари қаторидан жой олди. Дейлик, франциялик футболчи жорий мавсум Ла Лиганинг ўзида 20 (!) мартадан кўп майдонга тушишга улгурди. Хуллас, яқин ўтмишда ҳаттоки, шунчаки, юриши сўроқ остида қолган вақтинча ногирон йигит ҳозир «Қироллик клуби»да жавлон урмоқда! Ҳа, умид ва ишончда ҳикмат кўп.


Нок — Teletype\nОзиқ сифатида нок анча тўйимли бўлиб , таркибида 16 фоизгача қанд миқдорда пектин моддаси , органик кислоталар (лимон ,олма ) , фитонсидлар , ферметлар , витамин Б , C , каротин, фолат кислота, темир, марганет, кобалт, калий мавжуд. Бундан ташқари , нок таркибида ошловчи моддалар бор.\nУнинг шифобахш хислатлари ; пишганини йейилса , мияни намлик билан таъминлайди , тумов, шамоллашларни бартараф қилади, мияга турли зарарли моддаларнинг кўтарилиш йўлини тўсади. Шунингдек , нок кишига хуш кайфият бағишлайди , юрак, меъда , жигар ва бошқа хазм аъзолари фаолиятини оширади , юрак ўйнаши , ташналик ҳамда қовуқ ачишишини бартараф қилади, қонни таркибини тартибга келтиради , ични юмшатади , меъдага тушган овқатлар хазм бўлгач , ундан ажралган ножоиз хид ва ховурларнинг мияга кўтарилиш йўлини тўсади , айниқса, нокни овқатдан кейин йейилса , бундай хислатлари самарали бўлади.\nНок қўзиқорин захарини даф етувчи хисобланади . Захарли қўзиқорин билан нок бирга пиширилса , қўзиқориннинг захарилигини бартараф етади/\nНокнинг мағзи бемаза бўлсаю йейилса , юракни бехузур қилади , лекин 9 грамини туйиб йейилса, меъдадаги гижжаларни ўлдириб хайдайди , 17,5 грам барги йейилса, ич кетишини тўхтатади , қуритилган баргини туйиб сепилса жарохатларни қуритиб , соғлик бағишлайди.\nНокнинг барги ва навдаларини куйдириб, кули сурмага ўхшатиб кўзга тортилса, таъсири тўтиё таъсирига ўхшайди . Сепилган кули сувли яраларни қуритади.\nПишган ва ширин нокнинг деярли зарари йўқ , айниқса, иссиқ мижозли кишиларга зиёнсиз , лекин меъдаси заиф ва мизожи совуқ одамларга зиён қилади. Бироқ буни ортиқча йейиш бод (ел) хосил қилади. Хали тоза пишмаган -хомроғи истеъмол қилинса, хатто қуланж хасталигини келтириб чиқаради. Aна шундай пайтларда занжабилни сиркага ивитиб қўйиб арпабодиён билан ичилса , зарарни ислох қилувчи малхам хисобланади.


Қирғизистонда кўп хотинлик масаласи яна муҳокама қилинмоқда\n24 ноябр 2020, Тошкент вақти: 09:16\nАйрим диндорларнинг бу ташаббуси ҳуқуқ ҳимоячиларининг кескин танқидига учрамоқда. Диндорларга кўра, икки хотин олишга рухсат берувчи қонун қабул қилиниши ортидан турмушга чиқмай ўтириб қолаётган қолаётган қизлар ва аёллар сонини озайтиради ҳамда фохишаликка барҳам беради.\nЎтиб бораётган ҳафта сўнгида Ўшда “Умумий манфаатларни излаш” ташкилоти ташаббуси билан икки хотин олишни қонунийлаштириш масаласи муҳокама қилинди. Муҳокамада асосан икки хотин олишга ташвиқ қилувчи фикирлар устунлик қилди.\n- Оллоҳ бизнинг табиятимизни билгани учун ҳам табиятимизга зид нарсаларни бизга раво кўрмаган. Оллоҳ қонунларининг барчаси инсон ривожланишига ҳисса қўшади. Шу сабабли ҳалол ва ҳаромни бўлиб қўйган. Эркак кишига бир вақтнинг ўзида бир неча аёл билан яшашга рухсат берилга, - деди иккинчи хотин олишни қонунийлаштириш тарафдорларидан бири, Қирғизистон Мусулмон аёлларининг “Мутакаллим” ташкилоти вакили Жамила Жапашева.\nҚирғиз жамоатчилигида кўп хотин олишга қарши бўлганларнинг ҳам сони кўп. Кўп хотинлилик билан курашувчи “Қирғизистон ташаббускор аёллари” ташкилоти қўш хотинлик оиладаги жанжалларнинг асосий сабабигина бўлмай, аёлларнинг шахсий гигиена, одоб - аҳлоқини ҳам бузади, деган фикрда.\n-Биз диндан ажратилган ҳуқуқий, демократик, дунёвий мамлакатда яшаймиз. Шу сабабли ҳеч қачон кўп хотинлиликни қабул қила олмаймиз. Агарда кимдир биров уни хоҳласа, бунга рухсат берувчи ерга кўчиб кетиб, ўша ниятини амалга ошираверсин, - дейди “Қирғизистон ташаббускор аёллари” ташкилоти раҳбари Авазқан Ўрмўнова.\nРасмий маълумотларга кўра, Қирғизистонда икки ва ундан кўп хотин олиш ҳолати бўйича 2010-йилдан буён фақат беш жиноят иши қўзғатилган. Уларнинг орасида тўрт иш судга юборилган. Адвокатлар эркак кишининг кўп хотин олганини судда исботлаш қийин бўлаётганини айтмоқда.\n- Бундай кўринишларга кўп гувоҳ бўламиз. Мен шу кунгача эркак икки аёл олгани учун судланганини эшитмадим. Негаки, икки аёл олган кишини жазолаш учун ўша аёллардан бири жабрланувчи сифатида арзланиши керак. Эркакнинг икки хотин олгани ҳеч бир ҳужжатда кўрсатилмайди, унинг иккинчи хотинига моддий ёрдам бериб келганини исботлаш ҳам керак бўлади. Эркаклар бўлса “мен унга ҳеч қандай моддий кўмак кўрсатмаганман”, деб туришади. Қисқаси, икки хотинлиликни исботлаш бизда деярли мумкин эмас, - дейди адвокат Медет\nАйни пайтда, айрим диншунослар ислом дини кўп хотинлиликка чақирмаслигини айтадилар:\n- Мухаммад пайғамбар замонида араблар орасида 10-20 хотин олиш урф бўлган. Пайғамбаримиз буни дарҳол таъқиқлаш қийин бўлгани сабабли босқичма-босқич кўп хотинлиликни йўқ қилишга ҳаракат қилган. “Нисо” сурасининг 129-оятида тўртагача бўлган аёлларингларни қолдириб, қолганлари билан ажрашинглар деган. Пайғамбаримиз вафотидан 3 йил аввал “сизлар қанчалик хоҳласанглар ҳам аёлларингларга ҳолислик қилолмайсизлар,шу сабабли бир аёл билан яшаш яхшироқ”, деб айтган. Демак, ислом, кўп хотинлиликка чақирмайди, -дейди диншунос Маметбек Мирзабаев.\nҚирғизистон қонунчилиги кўп хотин олишга йўл бермайди. Айни пайта халқ орасида икки ёки ундан кўп хотин олганлар сифатида айрим амалдорларнинг номи ҳам тилга олинади.\nҚирғизистонда кўп хотинлиликни қонунийлаштириш ҳаракати президент Қурманбек Бакиев ҳукумронлиги даврида бўлган эди. Ўшанда Қирғизистон Адлия вазирлиги қирғиз парламентига кўп хотинлилик тўғрисидаги қонун лойиҳасини таклиф қилган эди. Аммо фуқаролик жамиятининг қаттиқ норозилиги ортидан мазкур қонун лойиҳаси қабул қилинмай қолган.


23 январ 2021, Тошкент вақти: 16:08\nМазкур боғни зиёрат қилган “Озодлик” мухбири у бугунги кунда шаҳардаги энг йирик чиқиндихонага айланганига гувоҳ бўлди.\n“Бу боғни ўтган асрнинг қирқинчи йилларидан буён биламан. Илгари у Пушкин парки дейиларди. Мустақилликдан сўнг боққа Абдулла Қодирий номи берилган. Аввал боғнинг ўртасида кўл, ҳовуз бор эди. Боғда чойхоналар, ошхоналар ишларб турарди. Жуда сўлим эди. Санъаткорлар чиқиш қиладиган саҳна бўларди”, дейди 70 ёшларни қоралаган отахон.\nОтахоннинг айтишича, эски шаҳарда бошқа истироҳат маскани бўлмагани учун боққа эҳтиёж катта.\nБоғ анча катта майдонни эгаллаган. Унинг ўртасидан ёлғизоёқ йўл кесиб ўтган. Бу йўлдан одамлар Чорсу бозорига ўтиб-қайтади.\nМаълум бўлишича, боғ мустақилликдан сўнг ўз тароватини йўқота бошлаган. Айниқса, боғни қайта қуриш мақсадида бошланган ва кейинчалик тўхтаб қолган қурилишдан сўнг у бутунлай ташландиқ ҳолга келиб қолган.\nВайрона боғнинг марказий қисмида Абдулла Қодирийнинг баландлиги тахминан 4-5 метр келадиган ҳайкали қад ростлаб турибди. “Озодлик” мухбири бу ҳайкалнинг бош қисми кўк мато билан ўраб қўйилганига гувоҳ бўлди. Гўёки ёзувчи боғнинг бу аҳволини кўрмасин дегандик.\nТошкент шаҳри капитал қурилиш бошқармаси техник назорат бўлими катта мутахассиси Омон Муҳиддиновнинг айтишича, аслида боғни замонавийлаштириш, кенгайтириш мақсадида қайта қуриш бошланган. Лекин маблағ бўлмагани сабабли бу ишлар тўхтаб қолган.\nБу йил ҳам боғдаги қурилиш давом этиши ҳозирча номаълум. Шу атрофда яшовчи аҳоли эса боғнинг аввалги ҳолатига қайтишини орзиқиб кутмоқда.


Спортчи Низомовнинг кинорежиссёр Насимов ҳақида айтганлари киночилар ғазабини қўзғади\nСпортчи Ҳабибулла Низомов\nСпортчи Ҳабибулла Низомовнинг кинорежиссёр Ҳилол Насимов шахси ва Рустам Саъдиев суратга олган “Барон” фильми ҳақида жорий ҳафтада матбуотга айтган гаплари баъзи киноижодкорлар тарафидан “ҳақорат ва диний низо қўзғаш” дея қабул қилинди.\nЖурналист Жасур Ҳамроев карантин боис АҚШнинг Нью-Йорк шаҳрида қолиб кетган спортчи Ҳабибулла Низомов билан суҳбат давомида Низомов айтган мана бу гап киноижодкорлар эътирозига сабаб бўлди:\n“Агар Ҳилол Насимов оламдан ўтса, мен унинг жанозасига бормайман. У инсон билан учрашишни ҳам хоҳламайман”.\nСуҳбат давомида Низомов “Барон”, “Сотқин” ва “Темур” фильмлари “ўзбек мусулмонларининг қаёқдадир бузғунчилик қилиб юрганини кўрсатиш учун “ олингани ва бундай фильмларга чақиришса бориб роль ўйнамаслигини билдирган.\nТаниқли кинорежиссер Ҳилол Насимов суратга олган "Гумрохлар" ва "Муқаддас истак" каби фильмларда Ўзбекистонда илдиз отган диний экстремизм кўламини гавдалантиради.\nБу эса ўз навбатида диндор томошабинлар эътирозига сабаб бўлиб келади. Ижтимоий тармоқнинг диндорларга оид сегментларида Хилол Насимовни "ислом душмани" "шариат қоидалари жорий қилинишига қарши" деб кўрсатишга уриниш кўзга ташланади.\nДиний мавзуларга хассос томошабинлар назарида Насимов киноларида экстремизм мавзуси бўрттириб кўрсатилган.\nЎшлик журналист Бахром Раҳмон Озодлик билан суҳбатда Насимов ўз фильмларида тасвирлаган манзара бўрттирилмаган деган фикрни билдирди:\n"Мен радикал диндорлар билан яхши танишман. Мен кўрган Ҳилол Насимовнинг "Алданган аёл" фильми айнан реаллик. Олдинлари Афғонистон ва Покистондаги ўзбек террорчилари ёнига Туркия, Қозоғистон орқали борилган. Экстремистлар олдига борган аёллар қўлма-қўл бўлиб кетган. Бу реаллик. Исломчилар "агар эрингиз намоз ўқимаса, жиҳод қилмаса у кофир, ўртангизга талоқ тушади" деб кўплаб ўзбек аёлларни Покистон, Афғонистон, Сурия, Ироққа чақириб ўзлари уйланган ёки бошқа исломчиларга эрга берилган. Бу Ҳилол Насимовнинг эртаклари эмас. Ҳилол Насимов реаллик бўлган радикал эктремистлар яшовини кино қилиб, ёйинлаб берган. Ўзбекка бу кишидай киночилар ўта кераклидир. Ўзбеклар радикализмнинг қанчалик ёмонлигини кино орқали бўлса-да кўришлари керак.\nТошкент шаҳар Бодибилдинг ва фитнесс федерацияси президенти Ҳабибулла Низомовнинг бу гапларини таниқли актёр Жавоҳир Зокиров Озодлик билан суҳбатда “Жохилликнинг яққол кўриниши” деб атади:\n“Мускулни эмас ақлни ўстириш керак. Низомовнинг бу гапи жоҳиллик¸ адабиëт ва кино санъатини тушунмасликдан бошқа нарса эмас”.\n“Жалолиддин” фильмидаги етакчи роллардан бирини ижро қилаëтган ва карантин боис Туркияда қолаëтган 47 яшар Жавоҳир Зокиров “кино биров билан битим тузиб яхши ëки ëмон қилиб кўрсатадиган соҳа эмас¸ кино ҳаëтни бутун мураккабликлари билан акс эттирадиган кўзгудир” деди.\nКиносценарист Фавзия Тўрахўжаева Озодлик билан суҳбатда Низомовнинг Ҳилол Насимов ва “Барон” фильми ҳақида айтган гапларини “ҳақорат ва диний низо қўзғаш” деб баҳолади.\n“Гапираëтган одам Бодибилдинг ва фитнесс федерацияси президенти, яъни мулозим. У айтган гапига диққат қилиши керак. Диний низо чиқадиган гапдан тийилиш керак. Кино бу салбий ва ижобий қахрамонлардан иборат синтез асар. Кинони "Хизбут таҳрир" пропаганда ролиги деб тушуниши ўта соддалик белгиси. Иккинчидан Низомов “Барон” фильмига чақирса ҳам бормайман деб ëлғон гапирди. Низомов “Барон ” фильмида турма маҳбусини ўйнаган. “Барон 2” фильмида эса унга роль тегмагани учун бақир-чақир қилганининг ҳам гувоҳи бўлганмиз. Тулки шифтда осиғлиқ турган саватдаги гўштни ола олмагани учун “пуф сассиқ” дегандай гап. Бир икки жойда уни актер деб айтишибди. Низомов актер эмас, статист. Ташқи кўриниши учун камера олдида эпизод сахналарда банд бўладиган фигура”.\nСпортчи Низомов ўз интервьюсида “Барон” ва “Сотқин” фильмлари ўзбек мусулмонларини салбий қиëфада акс эттирган дея танқид қилади.\nБу танқидга жавобан “Барон” ва “Сотқин” фильмларини суратга олган киночи Рустам Сагдиев Озодлик билан суҳбатда ўз фикрини билдирди:\n“Фильмда ўзбек киши салбий ролда кўрсатилмасин дея талаб қўйиш ëки фильмда ўзбек ëки мусулмон салбий ролда ўйнаганлигини камчилик деб кўрсатишни ўта заиф қараш деб биламан. Фильм Ўзбекистонда суратга олинган илк катта бюджетли криминал драма жанридаги блокбастердир. Ғарб стандартларидаги тасвир ва овоз даражаси таъминланган "Барон" фильми марказида нашавандлик таназзулидан иборат инсоний драма ётади ” дейди Рустам Сагдиев.\nСпортчи Низомов эътирозига сабаб бўлган таниқли киночи Ҳилол Насимов бу юзадан Озодликка изоҳ бермади.Спортчи Ҳабибулла Низомов билан эса, боғланишнинг иложи бўлмади.\nРежиссёр Ҳилол Насимов «Тубанлик», «Одноклассники», «Алданган аёл», «Гумроҳлар» каби фильмларни суратга олган. У 2014 йилда «Йилнинг энг яхши режиссёри» сифатида «Эътироф» мукофотини қўлга киритган.


Ўзбекистон Ёзувчилар уюшмаси » Қарз\nАсосий Ўзбек насри Қарз\nЎқилди: 1 017\n1926 йилда туғилган. Андижон педагогика институтини ҳамда Ўрта Осиё давлат университетини (ҳозирги ЎзМУ) тамомлаган. “Қизингиз ёзди”, “Гуллар водийси”, “Қизларжон”, “Бир йил ўйлари” , “Қўшниларим” каби шеърий тўпламлари, “Гулбаҳор”, “Гулхан”, “Кўчалар чароғон”, “Бўйларингдан ўргилай” каби насрий китоблари нашр этилган. 1977 йилда вафот этган.\nЁзнинг охири, кузнинг боши эди. Осмон тиниқ, сувлар тинган. Япроқлар ҳали сарғаймаган. Кўм-кўк пахтазорнинг устида шуълами, ҳавоми майин, сокин жимирлайди. Ғўзалар кўсак тугиб ётибди. Йўлдан тез-тез машиналар ўтиб турган бўлса ҳам сершовқин шаҳардан кейин Абдураҳмонга бу жойлар жуда жимжит туюларди. У ўзи ҳам тушунолмаган ғалати бир кўнгил хиралик билан йўлга чиққан эди. Янги-янги манзараларга алаҳсиганиданми ёки болалиги кечган йўллар, жойларнинг сергаклантирувчи хотиралариданми, юрагидаги ғубор бирдан кўтарилгандай бўлди, руҳи енгил тортди.\nҚаттиқ бетобликдан кейин негадир унинг кўнгли қишлоғини қўмсаб қолди. Лекин кимнинг олдига боради? У жойда ҳеч кими йўқ. Ота-онаси ўлиб кетган. Болаликдаги ўртоқларидан ким қолган қишлоқда, уни ҳам билмасди. Орадан ўттиз-қирқ йил ўтгандан кейин борлари ҳам танирмиди. Лекин, барибир унинг кўнгли шу жойларни қўмсарди. У тез-тез қишлоғи, болалиги ҳақида гапирадиган, ҳамма икир-чикирларни эслайдиган бўлиб қолди. Бир куни онасининг ошқовоқ сомсага усталигини гапириб кетди:\n– Жилди юпқа, ўзи катта-катта бўларди. Аччиқ, ичидан майда қизил қалампирлар кўриниб турарди. Нон ёпдими, албатта ё пиёз сомса, ё ошқовоқ сомса қиларди.\n– Намунча, – деди китоб ўқиб ўтирган қизи. – Ойим шундоқ ширин гўшт сомсаларни қилиб берса ҳам қаёқдаги ошқовоқ сомса эсингиздан чиқмайди-я.\n– Бир бориб айланиб келсангиз-чи, – деди юмшоқ, меҳрибон овоз билан. – Ҳохласангиз мен бирга борай.\n– Кимникига? – деди бўшашиб Абдураҳмон.\n– Кўчада қолмасмиз. Одамлар бор-ку, ахир.\nАбдураҳмон индамади. Қўни-қўшни, ёр-ошноларидан биронтаси билан алоқа боғлаб қолмаганлигини яқиндан бери, айниқса, кўп ўйларди. Болалари унинг кайфиятини қаёқдан ҳам тушунишсин? Обод шаҳарда, шинам, қулай уйларда яшаб туриб, томига ошқовоқ чирмашган пастак айвонини, пашшасини қўриган сигир, қўйларни, ажриқ устидан тушган ингичка, сўқмоқ йўллар, яккачўп кўприкларни ҳадеб гапиравериш, балки чиндан ҳам ношукурликдир. Лекин ўша йўлларда унинг болалиги, қайнаёттан сутдек тошқин, беғубор, осуда дамлари ўтган бўлса-чи! Ёшлик билан алоқадор ҳамма нарсанинг борган сайин сеҳри ортиб, жозибаси кўпайиб бораверар экан. Орага йиллар суқилган сайин юракдаги интилиш, соғиниш ортаверар экан.\nПоезддан тушгандан кейин унинг машинага ҳам чиққиси келмади. Юки йўқ, портфелига эҳтиётдан битта кўйлак билан битта майка, сочиқ, пайпоқ солиб олган эди, холос. У катта йўлнинг бир томонидаги тротуардан шошмасдан борарди. Кун қайтган бўлса ҳам иссиқнинг тафти баланд, шарқираб оқаётган ариқ бўйидаги толлар тагидан салқин шабада эсиб, дам-бадам юз-кўзларига ҳузур берарди. Қишлоқ жуда ўзгариб кетганлигидан Абдураҳмон тахминлаб борарди. Баъзан тўхтаб, адашмадимми, дегандек у ёқ-бу ёққа аланглар, яна тусмоллаб юриб кетарди.\nЁш, қалин теракзор орасидаги чойхонада одам сийрак. Сўриларнинг бирида иккита чол гурунглашиб ўтирар, йўловчилардан бўлса керак, ёшроқ бир киши “Жигули” машинасини ювар, ариқ лабида қопқоғи очиқ чойнак билан чой тўлдирилган пиёла турарди. Абдураҳмон чолларга салом бериб ўтиб, бўш сўрилардан бирининг четига ўтирди. Ўрта яшар, мўйловдор чойхоначи тўшак кўтариб чиқди.\n– Келинг, меҳмон, – деди тавозе билан. – Хуш кўрдик.\n– Овора бўлманг эди.\n– Қора чойми, кўкми?\n– Раҳмат, уринманг.\n– Оворагарчилиги борми, меҳмон. Йўл ғуборини олади. Узоқдан келаяпсиз дейман?\n– Ҳа, Тошкентдан.\nШу пайт капот ва устлари гул, ленталар билан безатилган “Волга” машинаси бошчилигида беш-олтита машиналар ғизиллаб ўтиб кетди. Чиройли кийинган ёш-яланглар лип этиб кўриниб қолишди.\n– Хаҳ, қурмагурлар, қандингни ур! – деди самоварчи завқ билан кафтларини бир-бирига ишқалаб. – Машинани келин боланинг ўзи ҳайдаб қолмабди яхши.\n– Битта механизатор қиз битта механизатор йигитга тегяпти. Бугун тўйлари, – деди чойхоначи. – Иккаласи ҳам донгдор, икковининг ҳам машинаси бор. Қизи тушмагур шунақа ҳайдайдики, сувдек сузади деяверинг. Ўтиб қолса ҳамманинг кўзи ўшанда бўлади. Хўп ажойиб замонлар бўляпти-да! Авваллари тўртта оти борнинг димоғидан қурт тушарди. Ҳозир шу машиналарни тўқсон от кучига тенг дейишадими?!\n– Улар қайси қишлоқдан?\n– Шу ўзимизнинг учқудуқлик. Солияхон бор-ку, герой, ўшанинг жамоасидан.\n– Солияхон… Фамилияси нима?\n– Болтаева. Танийсизми? “Қизил Юлдуз”нинг раиси-да.\n– Солияхон қаерлик ўзи?\n– Жамоасигача ҳали узоқми?\n– Ҳа, анча бор. Ҳў, Жиянбой! Жамоага кетяпсизми?\n– Меҳмонни олиб кетмайсизми?\n– Майли, майли.\nМашина текис, асфальт йўлдан ғизиллаб борарди. Далалар тугаб, кўчанинг икки четида бир хилда тушган ғиштин иморатлар кўрина бошлади.\n– Жуда ўзгариб кетибди қишлоқ.\nЖиянбой ялт этиб Абдураҳмонга қаради.\n– Аввал ҳам келганмисиз?\n– Айбга буюрмайсиз, кимникига келяпсиз?\n– Ўзим ҳам билмайман.\n– Асли шу қишлоқликман. Сиз ёшсиз, билмасангиз керак, Абдухалил деган одамнинг ўғлиман. Кўп бўлган кетиб қолганимга. Қариганимда бир қўмсаб қолдим.\n– Соз бўпти-да! Ундай бўлса, тўғри уйга бораверамиз. Дадам бор, жуда хурсанд бўладилар.\n– Босиб ўтиб кетсак хафа бўлишади. Бир пиёладан чой ичамиз энди.\n– Келинглар, келинглар, қани, ичкарига.\n– Меҳмон олиб келяпман, – деди кулиб Жиянбой, – яхши меҳмон ош устига, дейдилар.\n– Механизаторимиз уйланяпти, – тушунтирди Жиянбой. – Ҳали машиналар ўтганда кўзингиз тушгандир.\n– Э, ўшаларми, – деди Абдураҳмон атрофга аланглаб. У биронта одамни таниб қолармикинман, деган умидда эди. Қора атлас кўйлак кийган тўлагина аёл дарвозада кўринди. Унинг истиқболига аёллар, эркаклар туришди. Аёл қўлидаги қоғозга ўроғлик нарсани хотинлардан бирига узатар экан, улар билан қучоқлашиб кўришди.\n– Тўйлар муборак бўлсин! – деди кейин ўткир овоз билан. – Ҳамма нарса тахтми? Камчиликлар бўлса, айтинглар.\nАбдураҳмон уни таниган эди. Ўша Солия. Фақат у вақтда нозиккина қиз эди. Барваста, серсавлат аёл бўлибди. Ҳаворанг рўмоли остидан оқ оралаган сочлари кўриниб турар, тўлалигиданми, юзидаги сувчечак ўрни ҳам билинмай кетибди. Атрофини майда ажинлар ўраган кўзларигина ўзгармаган. Ҳали ҳам тийрак, ўткир. У тикка турганича аёллар билан ниманидир гаплашар, Абдураҳмон томонга қарамас эди. Абдураҳмоннинг унга тикилиб қолганини кўрган Жиянбой:\n– Раисимиз, – деди шивирлаб.\n– Чақиришнинг иложи борми?\n– Албатта, – Жиянбой дик этиб турди-ю, унинг олдига бориб алланарса деди. Солияхон бош ирғади, кейин Абдураҳмон томонга бир қараб қўйди. Гапидан тўхтаб яна қаради. Абдураҳмон ўрнидан турди. Солияхон унга яқинроқ келди, тикилиб қаради.\n– Абдураҳмон?! – у келиб қўлини узатди. – Ростданми? Адашмадимми?\n– Рост, рост, худди ўзи, – деди кулиб Абдураҳмон.\n– Бор экансиз-ку!\n– Йўқолган ҳамқишлоғимизни мен топиб келдим, опа, – деди кулиб Жиянбой.\n– Йўқолганда қандоқ! Сувга чўккандай.\n– Уйни, ҳовлини ҳам ташлаб кетавердингиз? – деди Солияхон ҳол-аҳвол сўрашиб бўлгандан кейин. – Аввалига ҳарқалай чироғи ёниб турсин, деб эвакуацияга келганлардан ўтқазиб қўйишди. Кейинча жамоа қурти боқилди. Охири йўлга тушиб бузилиб кетди.\n– Сизларники ҳамми?\n– Ҳа, бошқа жойдамиз ҳозир.\n– Онангиз бардамми?\n– Қариб қолди. Ҳеч эсидан чиқармайди сизни, ўзи ҳам келиб қолса керак, – унинг кўзи дарвозадан кирган баланд бўй, қорачадан келган кишига тушди-ю, қўли билан имлаб чақирди: – Болтаев!\n– Ким бу? Таниб олинг-чи! – Солияхон кулиб Абдураҳмонга ишора қилди. Иккалалари бир нафас тикилиб қолишди, кейин бирдан қучоқлашиб кетишди.\n– Осмондан тушдими, ердан чиқдими бу? Ё тавба!\n– Абдухалилнинг ўғли экан.\n– Ие, Абдураҳмонми? Тирик эканми?\nБунақа гаплар Абдураҳмоннинг қулоғига чалинар, дам ўтмай янги-янги одамлар у билан кўришгани келардилар. Бир чол кўзёши қилиб, қучоқлаб, ўпиб кўришди.\n– Бор экансан-ку, болам, – деди белбоғининг учига кўзини артиб.\nАбдураҳмонга унинг қаеридир таниш кўринарди. Дадасининг ўртоқларидан бўлса керак.\nСолияхон айвонга, хотинлар орасига бориб гап топиб келди:\n– Бувим ҳам келибди. Айтдим. Ана, сабри чидамай ўзи келяпти.\n– Ҳудога шукур, тирик экансан. Ҳудога шукур.\n– Ўзингиз бардаммисиз, бувижон?\n– Тушларимга кирардинг, – кампир унинг елкаларидан силаб, юзларига тикиларди. – Онагинанг билан қандоқ эдик ахир. Бор экансан-ку, шунча вақт келмабсан, бемеҳр бўпсан-да, болам.\n– Уйга боргин. Гаплашолмадим, дийдорингга тўёлмадим.\n– Бораман, бораман.\n– Боради, албатта, боради.\nЁр-ёр, ўйин-кулги, чирманда, карнай-сурнай овозлари ичида келин келди. Бу маросимни бир нафасгина томоша қилишди-ю, яна ташналик билан суҳбатга шўнғишди. Таниш-билишларининг ҳаммаси ҳам уни уйига олиб кетгиси келар, таклиф қилишарди. Лекин, у шу куни ёлғиз қолмоқчи, болалиги ўтган, ота-онасининг қадами теккан шу кўчаларда ёлғиз юрмоқчи, юрагини ағдар-тўнтар қилиб юборған меҳр-оқибат ҳақида, унга интизор бўлиб яшаган мана шу одамлар ҳақида ёлғиз, танҳо ўй сурмоқчи эди. У қарзга ботган одамдек қочишга жой тополмасди. Ҳуллас, унинг кўнгли ҳозир ёлғизликни тилар эди. Ўзи билан ўзи ҳисоблашмоқчи эди. Улар тўй тугамаёқ кўчага чиқишди. Раисдан андиша қилибми, бошқалар индамай туришарди. Болтаев машина рулига ўтирди. Солияхон Абдураҳмонни унинг ёнига таклиф қилиб, ўзи орқага чиқди. Кузатгани чиққанлар ночор, ноилож, эртагача, деб хайрлашиб қолишди.\n– Битта илтимос, – деди Абдураҳмон илтижоли оҳангда. – Меҳмонхонага борсам.\n– Бу нимаси?\n– Жон дўстим! Солияхон! Бугунча, бир кунга. Илтимос!\n– Майли, – деди кейин.\n– Лаббай, опа! Келинглар, – ичкаридан чиқиб келган жуссаси кичикроқ бир одам қўл олиб сўрашди. – Келинглар, – деди яна қўлини кўксига қўйиб.\n– Эрталабгача меҳмонни сизга топширамиз. Зериктириб, чарчатиб қўймайсиз-да.\n– Жоним билан.\nАбдураҳмон шу кеча мижжа қоқмади ҳисоб. Бир томондан хурсанд, ота-онасининг нафаси келиб турган ҳаво уларни дам-бадам ёдига соларди. Шокиржон чой дамлаб кирди. Стол устида ҳар хил ширинликлар турарди. Ўзи бир оз гаплашиб ўтирди-да, дам олинг бўлмаса, деб чиқиб кетди. Абдураҳмон чиройли ёғоч каравотга тўшалган, оппоқ ғилоф кийдирилган атлас кўрпа қатини очди-ю, ётмади, аста айвонга чиқди. Кўқда юлдузлар жимирлар, салқин шабада эсиб турар, япроқлар шитирлаши гоҳ кучайиб, гоҳ пасаярди, узоқдан чигирткаларнинг чириллаши, бақаларнинг қуриллаши эшитилар, буларнинг ҳаммаси уни хотиралар оғушига чақирарди.\nСолия билан бир девор қўшни эдилар. Бирга сигир боқишар, бирга мактабга боришарди. Абдураҳмоннинг дадасидан урушнинг бошидаёқ қора хат келди. Онаси бу дардни кўтаролмади. Ёлғиз қолган Абдураҳмонга Солиянинг онаси ғамхўрлик қилар, кўнглини кўтаришга уринарди. Лекин Абдураҳмон бу жойларга сиғмади. Ёлғиз уйга киролмасди. Онаси чиқиб келаёттандай, қараб тургандай бўлаверарди. Кетиб қолди. Тўғри келган ишни қилиб юрди. Юк ташиди, кўмир туширди. Айланиб Тошкентга бориб қолди. Ўша жойдан армияга кетди. Яна қайтиб келди. Ишга жойлашди. Яхши одамларнинг маслаҳати билан кечки мактабда ўқиди. Кейин институтга кирди. Уйланиб рўзғорлик бўлди-ю, бутунлай ўрнашиб қолди. Тенгдошлари невара кўрибди. У кечроқ уйлангани учун ҳали қиз чиқариб, ўғил уйлаганича йўқ. Солия ҳам невараларим бор, деди. У пайтларда нозиккина қиз эди. Оналари бир-бирларини гоҳ қуда, гоҳ овсин, деб чақиришарди. Болтаева… эрининг фамилиясига ўтган экан-да.\n– Яхши дам олдингизми?\n– Раҳмат. Биров келдими?\n– Раис опа канал томонга қулоқдан хабар олгани кетдилар. Келаман, жилмасин, дедилар. Жуда вақтли туриб олибсиз-да?\n– Шу атрофда сой бор эди.\n– Ҳа, бор-бор.\n– Орқасида, баландликда қабристон бўларди.\n– Ҳозир ҳам бор.\n– Ҳа, меҳмон йўл бўлсин?\n– Тезда келаман.\n– Нонушта қилиб олсангиз бўларди, – Шокиржон бирдан тушуниб қолди шекилли, овози ҳазин чикди.\nУ қабристонга етганда ёруғ тушиб қолган эди. Қовжираган кўкатларни босиб, қабрларни оралаб аста тепаликка чиқиб борарди. Ёнбағирликда тўхтаб атрофга аланглади. Қайси томонда эди. Ўнгга юриши керакдир. Баъзи қабрларга мармар лавҳалар ўтқазилган, баъзиларида ҳеч нарса йўқ. Тошданми, ғиштданми белги қўйилганлари ҳам бор. Баъзиларида бу ҳам йўқ эди. У тахмин қилган жойига келди. Қолармиди. Шунча йил бошига биров келмагандан кейин қолармиди. Хаёли шундай дер эди-ю, кўзи изларди. Атрофи панжара билан ўралган кичкина қабрнинг бош томонидаги ёзувга кўзи тушди. Онаси билан оти ҳам, фамилияси ҳам бир хил экан. Шошма, унинг ўзи-ку, ахир. У яна хатга қаради. Ҳа, туғилган, ўлган йили ҳам ўша. Ким? Ким қилган буни? У яна атрофга аланглади. Ҳа, худди ўша жойда турибди. Кўз ёшлари томоғини бўғди. Қабр ёнига тиз чўкди. У ҳозир онасининг юзидаги ҳар битта чизиқни кўриб турарди.\n– Онажон… Келдим. Онажон, кечиринг мени. Онажоним… Ўғил бўлдимми мен ҳам… Кечиринг.\nУнинг шу томонга ўтганини кўрган қоровул чол анча вақтгача қўйиб берди. Ҳадеганда туравермагандан кейин томоқ қириб, йўталиб аста унинг ёнига келди. Чўнқайиб ўтириб Қуръон тиловат қила бошлади. Юзига фотиҳа тортиб, бу нотаниш одамга аста, савол назари билан қаради.\n– Бу ёдгорликни ким қилдирган? Билмайсизми?\n– Биламан, раис қилдирган. Сиз кимлари бўласиз?\nАбдураҳмон жавоб ўрнига аста хўрсиниб, бошини эгди.\n– Туринг, узоқ ўтириб қолдингиз. Қандоқ қиламиз, дунёнинг ишлари шунақа экан.\nАбудраҳмон ўрнидан турди-ю, юраги узилиб қолаётгандай яна орқасига қаради.\n– Ана, раиснинг ўзлари ҳам келяптилар, – деди қоровул чол.\nАбдураҳмон ялт этиб пастликка қаради. Сой бўйида ҳаворанг машина турар, атлас кўйлагининг этагини бир қўли билан салгина ушлаб, Солияхон шу томонга чиқиб келарди.\n«Шарқ юлдузи» журналидан 2016 йил, 2-сон\nСайт бўлими: Ўзбек насри


Улар орасида умумий овқатланиш, меҳмонхона хўжаликлари ва уй ошхонаси учун мўлжалланган яримтайёр таомлар ҳам бор. Қўшимча ишлов берилган бундай гўштни тўлиқ пишириш учун бор-йўғи 10 дақиқа кифоя қилади.\n— Ўзлаштирилган маҳсулотлар ички бозорда янгилик бўлгани учун дарров харидорлар эътиборини тортди, — дейди корхона раҳбари О. Муталов. — Умуман, шу изланишлар туфайли кейинги бир йилда ишлаб чиқариш ҳажми қарийб 150 фоиз ўсиб, истеъмолчиларга 31 миллиард сўмликдан кўпроқ маҳсулот етказиб беришга муваффақ бўлдик.\nАйни пайтда 100 киши меҳнат қилаётган корхонада ҳар куни 5 тонна гўшт қайта ишланмоқда. Иш унуми ва маҳсулот сифатини таъминлашда Германия, Австрия, Беларусь давлатларининг тўла компьютер бошқарув тизимига эга замонавий технологик ускуналари қўл келмоқда.\nМазкур рукндаги бошқа мақолалар: « Ўзбекистоннинг сармоявий салоҳияти Францияда тақдим этилди\tИзчил ислоҳотларнинг амалий натижаси »


Туризм қўмитаси вилоятларнинг янги логотипини ишлаб чиқиш бўйича танлов эълон қилди\nТошкент шаҳрининг логотипи.\nФарғона, Хоразм, Сирдарё, Қашқадарё ва Бухоро вилоятларининг янги логотипини ишлаб чиқиш бўйича кўрик-танлов эълон қилинди.\nТуризмни ривожлантириш давлат қўмитасининг билдиришича, ҳар бир вилоят учун ишлаб чиқилган энг яхши логотип муаллифларига 25 миллион сўмдан мукофот пули берилади.\nРасмий маълумотда айтилишича, логотип лойиҳалари 11 апрелдан 30 майгача қабул қилинади. Танловда ёши 16 ва ундан катта бўлган талабалар, тарихчилар, дизайнерлар ва фуқаролигидан қатъиназар бошқа одамлар қатнашиши мумкин.\n«Правда Востока» газетаси Туризмни ривожлантириш давлат қўмитасининг бу ташаббусига кинояли муносабат билдирди.\n«Давлат қўмитаси меҳмонлар оқимини жойлаштириш, ташиш ва шу каби бошқа аспектлардаги муаммоларни бартараф этиб бўлибди-да, деб жиддий ўйланиб қолиш мумкин.Энди фақат логотипларни тарқатиб қўйишгина қолибди-да», - деб ёзди нашр.\nФевраль ойининг охирларида Тошкент шаҳар кенгаши пойтахт логотипини тасдиқлаган эди.


Ишончни оқлаган С.Дусмухамедова БПТ раиси этиб қайта сайланди | O'zLiDeP\nИшончни оқлаган С.Дусмухамедова БПТ раиси этиб қайта сайланди\nТошкент шаҳар Учтепа туманидаги 23-сонли оилавий поликлиника қошида фаолият юритаётган OʻzLiDeP бошланғич партия ташкилотининг ҳисобот-сайлов йиғилиши бўлиб ўтди.\nЙиғилишда БПТ етакчиси Саодат Дусмухамедова қуйи бўғиннинг 2018 йилдаги фаолияти ҳақида ҳисобот бериб, 2019 йилдаги устувор вазифаларга тўхталиб ўтди.\nЙиғилишда шунингдек, БПТлар билан ишлашда янгича услублардан фойдаланиш, қуйи бўғинлар самарадорлигини ошириш, аъзолар сафини янада кенгайтириш, партия электорати учун бизнес муҳитини яратиш, қуйи бўғин етакчисини сайлаш каби масалалар кўриб чиқилди.\nС.Дусмухамедова етакчилик қилаётган бошланғич партия ташкилоти мамлакатимизда кечаётган демократик ислоҳотлар мазмун-моҳиятини жамоа аъзолари орасида чуқур тушунтиришда доимо фаол. Қолаверса, у бошчилигидаги поликлиника ходимлари аҳоли саломатгини назоратга олиб, туман профилактика муассасалари орасида доимо яхши ўринларни олиб келади.\n– Бошланғич ташкилотимизда сиёсий ўқув, семинар-тренинглар мунтазам ўтказилади. Хусусан, поликлиника хизмат кўрсатадиган ҳудудда истиқомат қилаётган фуқароларларнинг депутатлар билан учрашувлари ташкил этилмоқда. Асосий вазифамиз ҳам аҳолининг сиёсий фаоллигини ошириш орқали аъзоларимиз сонини кенгайтириш, партиянинг жамиятдаги нуфузи ва ўрнини янада оширишдан иборатдир, – дейди С.Дусмухамедова.\nЙиғилиш сўнгида ишончни оқлаган С.Дусмухамедова бошланғич партия ташкилоти етакчиси этиб қайта сайланди.


Эркак ва аёл ўртасида айтилиши тақиқланган гаплар у даражада кўп эмас, севган инсонингизга айнан қайси гапни айтиш қатъиян ман этилганини биласизми? Унда танишинг, “Аif.ru” нашри сизни улар билан таништиради, дейилади "Даракчи" нашрида.\n1. Ҳеч қачон илгари ёқтирган одамингиз ҳақида сўз очманг\nҲеч қачон севган одамингизга биринчи муҳаббатингз, илгари кимнидир ёқтирганингиз ҳақида гапирманг. Ҳар доим “фақат сизни севганман, сиздан бошқа ҳеч ким менда бундай таассурот уйғотмаган” деб айтишдан чарчаманг. Эркак киши эшитган нарсасини унутиб юбормайди, унга ишониб айтган гапингиз ўзингизга қарши ишлатилиши мумкин. Шу билан бирга унга “Мендан олдин кимни севгансиз?”, “У қанақа эди?” деган саволларни берманг. Қанча кам билсангиз, шунча хотиржам ухлайсиз.\n2. Унинг обрўсини тўкиб, ерга урманг\nЭркак шаънига тегадиган гапларни гапиришдан тилингизни тийинг. Жанжаллашган пайтларда унинг жаҳлини чиқариш учун оғзингизга келган гапни гапиришдан тийилинг. У сизга буни айтмаса-да, ҳеч қачон гапларингизни унутмайди. Буни камчилик сифатида қабул қилиб, ўзида айнан сизнинг ҳақоратларингиз асосидаги хусусиятларни дунёга келтиради.\n3. “Хиёнат қилдим” деб алдаманг\nСевган инсонингизнинг жаҳлини чиқариш, рашк қилдириш учун “хиёнат қилдим” деб алдаманг. Эркак киши сизнинг ёлғонларингизга ишониши мумкин. У ҳеч қачон хиёнатни кечирмайди, унутмайди. Келажакда рўй берадиган арзимас жанжалда ҳам сизга тез-тез “хиёнаткорлигингизни” эслатиб туради.\n4.Онаси ҳақида ёмон гап гапирманг\nБу ҳам тақиқланган мавзулардан биридир. Қайнонагиз билан муносабатларингиз қанчалик ёмон даражада бўлмасин, бу ҳақда эрингизга билдирманг. Унинг ўзи онасини ёмонлаган тақдирда ҳам сиз қўшилманг, бунга сизнинг ҳаққингиз йўқ.\n5. Ҳадеб нолийверманг\nАёл қанчалик кўп нолиб, шикоят қилаверадиган бўлса, эркак ундан узоқлашиб бораверади. Ҳамма нарсанинг ўз ўрни ва жойи бор. Агар гапингиз ичингизга сиғмай кетаётган бўлса, эрингизга бир марта гапириб кўринг. Ҳар куни ярага туз сепиб, минғирлагандан кўра, бир марта қаттиқ гапирган афзал. Шунда ҳам эрингизнинг қорни тўқ, ишдан чарчаб келмаган пайтда гап бошланг. Ўзингизга ёқмаган ҳолатни, бақирмасдан, хотиржам оҳангда тушунтиришга ҳаракат қилинг. Дипломат бўлишга интилинг.\n6.Эркакни кам пул топишда айбламанг\nЭркакка “Сиз бўшанг, латтасиз! Шунинг учун топиш-тутишингизнинг тайини йўқ”, деган гапларни айтишдан ўзингизни тийинг. Агар бутун рўзғор ташвиши аёлнинг бўйнида бўлса, бунга унинг ўзи айбдор. Аёл тўйдан илгари кимга турмушга чиқаётганини яхши билган, бу ерда эркакнинг айби йўқ. Жанжал-тўполон билан эркакни суперқаҳрамонга айлантиришнинг иложи йўқ. Бекорга халқимиз “Эрни эр қиладиган ҳам хотин, қора ер қиладиган хотин” демаган. Вазиятни ётиғи билан тушунтириб, у билан бирга қарор қабул қилишга ҳаракат қилинг.\n16:51 Хиёнаткорлар қайси мамлакатда қандай жазоланади?\n11:45 Эркак аёлни ташлаб кетишининг 5 сабаби\n16:25 40 ёшда ҳаёт энди бошланади...\n15:17 Аёлларга дўстлашиш тавсия этилмайдиган 5 тоифадаги дугона\n11:55 Аёлларнинг эркаклар ҳақидаги 4 хато фикри


Афоризмлар | Страница 6 из 9 | www.ziyouz.uz\nБош саҳифа Ҳикматнома Афоризмлар (6)\n“Марвда аҳоли аксария ила рус, арман ва эрон табъаларидур. Атроф халқи туркман бўлуб, шаҳарий бўлғонлари йўқ. ..Йўл устиндаги туркманларни бошиндаги узунлиги уч ярим қариш, эни экки қаришдан зиёда телпагидан башқа кўргу ери йўқ, фақат ҳануз белида аксария ила ханжари бордур. давоми…\n• Маънан бой инсон омма қаршисида ҳамиша кучлидир. • Ҳаёт мудом таҳликали, шу билан бирга, беҳад гўзалдир. • Ҳаётнинг қарама-қариш икки қутбини бир-бирига бўйсундириш, унинг сеҳрли куйини қоғозга тушириш, эҳтимол, менга насиб этмас. Аммо барибир ботинимдаги туғёнга қулоқ тутароқ бу давоми…\nЧоп этилган 04.12.2014 МуаллифZiyouz.uz\n• Эшикнинг борлиги, бу — ундан ҳамма ҳам киравериши мумкин дегани эмас. • Сассиқ алаф ҳам гул. Унинг ҳам ошиқлари бор. • Чиқиндилар ичида нимани кўрсак кўрайлик, аммо… бешикни эмас! • Тўнғиз қувса қочган маъқул. • Ер меъёрини билиб бир давоми…\nДунёдаги ҳар бир шоир-ёзувчининг серқирра ижодини тўла намоён этадиган асарлари бор. Алишер Навоийнинг «Хамса»си, Шота Руставелининг «Йўлбарс терисини ёпинган паҳлавон» достони, Вильям Шекспирнинг «Қирол Лир» драмаси, Лев Толстойнинг «Уруш ва тинчлик» эпопеяси, Абдулла Қодирийнинг «Ўткан кунлар» романи ана шундай асарлар давоми…\n* Туғилган кунинг эсдан чиқса чиқсину, бироқ нима учун туғилганинг эсдан чиқмасин. * Сассиқ дарахтга қўниб, чаҳ-чаҳлаб сайраётган булбулни ким кўрибди? * Ҳайвонлар ҳам инсоний муносабатга муҳтож.\nЙўлдаги одамни (ёзувчини) шаклланиб бўлган, яъни манзилига етган дейиш мумкинми, айтинг? Ҳаёт уни йўниб, тоблантириб, чиниқтириб бориши табиий ҳол. Бироқ йўнилавериб, сип-силлиқ бўлиб қолмоқдан сақланиш лозим. Ундай одамнинг қаламидан чиққан нарсалар ҳам ўзига ўхшаб сип-силлиқ бўладики, адабиётга бунинг сира даркори давоми…\nСўз сўйлашда ва улардан жумла тузишда узоқ андиша керак. Тузилган жумлани ёзувчининг ўзигина тушуниб, бошқаларнинг тушунмаслиги катта айб. Асли ёзувчилик айтмоқчи бўлган фикрни ҳаммага баробар англата билишда, орага англашилмовчилик солмасликдадир. Қалам — ўқлоғи, адабиёт — кетмон бозори эмас. Йўсинсиз равишда давоми…\nҲар бир кун учун Ҳақ ва ҳақиқат ҳозирдир.Беруний Абу Райҳон Муҳаммад ибн Аҳмад Беруний (973, 4 сентябр — 1048, 11 декабр) ўз замонасидаги мавжуд фанларни пухта эгаллаб, дунёда унгача ҳеч ким забт этолмаган юксак чўққиларга кўтарилди. Астрономия, астрология, фалсафа, математика, давоми…\nБEБАҲО САХОВАТ Қадим замонда содда, раҳмдил бир деҳқон бўлган экан.Бир куни у ер ҳайдаётган чоғ омочи қандайдир қаттиқ нарсага текканлигини сезибди. Деҳқон дарҳол кетмонини қўлга олиб ер кавлашга тушибди, ниҳоят бир бўлак тошга ўхшаш нарсани қазиб олибди. Топилдиқни қўлига олиб давоми…\n6-саҳифа. Жами: 9«123456789»


Ҳайдовчилик гувоҳномасини янгисига алмаштириш учун ундириладиган йиғим қанча?\nРеспублика ҳудудида 2017 йил 1 октябрдан бошлаб ўрнатилган тартибда миллий ҳайдовчилик гувоҳномасининг янги намуналари берилиши йўлга қўйилди.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабарига кўра, ушбу жараённи тез ва фуқаролар учун қулай тарзда амалга ошириш мақсадида тизимга замонавий ахборот-коммуникация технологиялари жорий этилмоқда. Янги намунадаги миллий ҳайдовчилик гувоҳномаси 10 йил муддатга берилади. Ҳайдовчи ундан фойдаланганидан сўнг ҳар ўн йилда алмаштириб туриши керак. Чунки ўн йилда инсоннинг ташқи кўриниши ўзгаради. Бу эса унинг ҳужжатларини текшириш жараёнида турли тушунмовчиликларни келтириб чиқариши мумкин.\nАмалдаги миллий ҳайдовчилик гувоҳномаларини янги намунадаги миллий ҳайдовчилик гувоҳномаларига алмаштириш муддатлари ҳам белгилаб берилган. Унга кўра, 2017 йил 1 октябрдан бошлаб 2020 йилнинг 31 декабрь кунига қадар эски намунадаги миллий ҳайдовчилик гувоҳномалари янгисига, уларнинг берилган санасидан қатъи назар эгасининг ёзма аризасига кўра ихтиёрий равишда алмаштириб берилади. Шундан кейин, яъни 2021 йил 1 январдан бошлаб эски намунадаги барча ҳайдовчилик гувоҳномалари ҳақиқий эмас, деб топилади ва бу ҳайдовчилик гувоҳномалари билан автомототранспорт воситаларини бошқариш, ҳайдовчилик гувоҳномасисиз автомототранспорт воситаларини бошқариш бўлиб ҳисобланади.\nУшбу янги ҳужжат 2017 йил 1 октябрь кунидан бошлаб ҳайдовчилар тайёрлаш курсларини тамомлаганларга назарий ва амалий имтиҳонлардан ўтганларидан сўнг берила бошланди. Шунингдек, бирор-бир сабаб билан эскирган, яроқсиз ҳолга келиб қолган ҳайдовчилик гувоҳномаси ва унинг талони янгисига ҳудудий йўл ҳаракати хавфсизлиги бошқармаларининг рўйхатга олиш ва имтиҳон бўлимларида алмаштириб берилади. Эски намунадаги ҳайдовчилик гувоҳномасини янги намунадаги миллий ҳайдовчилик гувоҳномаларига алмаштириш бўйича давлат хизматларини кўрсатишнинг маъмурий регламенти ишлаб чиқилди.\nУшбу регламент жисмоний шахсларга ҳайдовчилик гувоҳномасини янги намунасига алмаштириш тартибини белгилайди. Бу хизмат шу йилнинг 4 апрель кунидан Тошкент шаҳрининг Миробод туманида, 3 май кунидан бошлаб Наманган шаҳрида ўз фаолиятини бошлаган эди. 14 май кунидан эса Тошкент шаҳрининг Юнусобод ва Учтепа туманларидаги Ягона Давлат хизматлари марказларида ҳайдовчилик гувоҳномаларини янгисига алмаштириш бошланди. Шунингдек, бу хизмат яқин кунларда Қўқон шаҳрида ҳам ишга туширилади. Босқичма-босқич республикамизнинг бошқа ҳудудларида ҳам бу каби хизматларни йўлга қўйилиши режалаштирилган.\nАриза берувчилар ҳайдовчилик гувоҳномасини янги намунадаги ҳайдовчилик гувоҳномасига алмаштириш учун Давлат хизматлари марказларига ўзи келиб мурожаат этади ёки Ўзбекистон Республикаси Ягона интерактив давлат хизматлари порталида (ЯИДХП) давлат хизматидан электрон тарзда фойдаланиш учун рўйхатдан ўтади. Ўзи келиб мурожаат этган тақдирда Давлат хизматлари маркази ходими ариза берувчи номидан, ЯИДХП орқали мурожаат этган тақдирда эса ариза берувчи мустақил равишда сўровномани электрон тарзда тўлдиради. Ҳайдовчилик гувоҳномаси ва унинг талонини янги намунадаги миллий ҳайдовчилик гувоҳномасига алмаштириш учун энг кам ойлик иш ҳақининг 70 фоизи миқдорида йиғим ундирилади, деб хабар бермоқда Ўзбекистон Республикаси ИИВ Йўл ҳаракати хавфсизлиги бош бошқармаси матбуот хизмати.


ТУМАН ҲОКИМИНИНГ НАВБАТДАГИ ҚАБУЛИ\nҲокимлик янгиликлари / 2021-09-24\nБугун Бандихон тумани "Чинор" маҳалласи ҳудудида жойлашган 1-сектор штабида туман ҳокими Ўткир Чориев ҳамма мутассадди ташкилот раҳбарлари иштирокида "Фуқоролар қабули" бўлиб ўтди.\nҚабул давомида фуқароларнинг кўплаб муаммолари тингланиб, бир қатор мурожаатлар жойида айримлари эса қисқа муддатда ҳал этиладиган бўлди.\nФуқоролардан тушаётган мурожаатларни белгиланган муддатда ҳал этиш бўйича туман ҳокими мутасадди ташкилотлар раҳбарларига тегишли кўрсатма ва топшириқлар берди.\nТуманимизда шу каби қабуллар давом этади.\nБугун Бандихон туманидаги Касб мактаби ҳовлисида “Ҳоким ва ёшлар” учрашуви бўлиб ўтди.\nУшбу учрашувда туман туман ҳокими 1-сектор раҳбари Ў.Чориев, тумандаги тегишли ташкилотлар раҳбарлари, битирувчи ёшлар ҳамда кенг жамоатчилик вакиллари иштирок этишди.\nУчрашувда туман ҳокими томонидан ёшларнинг таклиф ва ташаббуслари тингланиб, уларга мамлакатимизда ёшларга берилаётган кенг имкониятлардан тўғри ва самарали фойдаланиш, ижтимоий тармоқлардан тўғри фойдаланиш, жиноятчилик ва диний оқимларга аралашиб қолмаслик ҳамда юртбошимиз томонидан яратилаётган кенг имкониятлардан фойдаланган ҳолда ўз келажагини ўзи яратиши тўғрисида мотивассия берилди.\nМазкур тадбир давомида иқтидорли ёшлар туман ҳокими томонидан эсдалик совғлари билан тақдирланди.\nТуманимизда шу каби учрашувлар давом этмоқда.\nЁШЛАР ДАФТАРИ- ИМКОНИЯТЛАР ДАФТАРИ\nБандихон туманида “Ёшлар дафтари”га киритилган ёшларни қўллаб-қувватлаш, уларни касб-ҳунарга ўқитиш жараёнлари давом этмоқда. Хусусан, Бандихон туманида Ўзбекистон Республикаси мудофаасига кўмаклашувчи “Ватанпарвар” ташкилоти билан ҳамкорликда 50 нафар ёшлар “Ҳайдовчилар тайёрлаш ва қайта тайёрлаш” курсларида ўқитилди. Ёшларнинг ўқиш харажатларининг 75 фоизи ёшлар жамғармаси ҳисобидан тўлаб берилди. Бугун, Бандихон туман ҳокими раҳбарлигида ўқишни тамомлаган 50 нафар ёшга ҳайдовчилик гувоҳномаси топширилди.\nЯНГИ МАСЖИДГА ТАМАЛ ТОШИ ҚЎЙИЛДИ\nҲокимлик янгиликлари / 2021-09-23\nБугун, Сурхон воҳасининг янги Бандихон туманида жоме масжидлар сони яна биттага коʻпайди. Туманнинг “Хўжаипок” маҳалласи марказида Саид Аҳмад жоме масжиди тамал тошини туман ҳокими Ўткир Чориев қўяр экан, аҳолига юртимизда диний эътиқод масаласига қаратилаётган эътибор хусусида тўхталди. Тумандаги ушбу маҳалладан ташқари “Бағрикенг”, “Обод юрт”, “Зевар” ва “Полвонтош” маҳаллалари аҳолиси учун хизмат қилувчи мазкур 620 ўринли масжид қурилишидан барча нуронийлар мамнунлигини билдиришди.\nMUAMMOLI TADBIRKORLAR BILAN UCHRASHUV BO’LIB O’TDI\nҲокимлик янгиликлари / 2021-09-13\nBugun, Bandixon tuman hokimligining majlislar zalida tuman hokimining birinchi o’rinbosari K.Salimov boshchiligida tumandagi muammoli tadbirkorlar bilan uchrashuv bo’lib o’tdi.\nUshbu uchrashuvda sanoat, xizmat koʻrsatish va qishloq xoʻjaligi sohalarida faoliyat olib borayotgan tadbirkorlarni qiynab kelayotgan muammo va masalalari tinglanib, murojaatlari qabul qilindi hamda muammolarini ijobiy hal etishlik yuzasidan mutasaddilarga topshiriqlar berildi va ijrosi nazoratga olindi


Корхона қўллаб-қувватланиб, кластерга айлантирилади – Қорақалпоғистон Ахборот Агентлиги\n8 июнь 2020, 7:35 353\nБугун давлатимиз иқтисодий сиёсатининг асосий моҳияти – маҳаллийлаштириш, рақобат, иш ўрни, даромад. Ҳар бир корхонани ташкил этишга шу нуқтаи назардан ёндашилмоқда.\nФарғона туманида ишга туширилган «Экокерама» масъулияти чекланган жамият ҳам шундай.\nБу ерга ташриф чоғида Президент Шавкат Мирзиёев юртимиз фойдали қазилмаларга бойлиги, лекин улар асосида тайёрланадиган материаллар катта миқдорда четдан келтирилаётганига эътибор қаратди.\nМасалан, Андижон вилоятида кальцит, Самарқандда кварц, Тошкент вилоятида каолин, Қашқадарёда дала шпати ва Фарғонада доломит хомашёси бор. Лекин йилига қарийб 650 минг дона сантехника товарлари импорт қилиб келинган.\n– Шунча имконият бўла туриб, биз кимни боқяпмиз? Халқимизни боқсак бўлмайдими? – дея ҳақли савол қўйди Президент. – Мамлакатимизнинг ҳар бир қарич ери, ҳар бир бойлиги аҳоли жон бошига даромадни кўпайтиришга хизмат қилиши керак.\n«Экокерама» йилига 500 минг дона 20 турдаги сантехника маҳсулотлари ишлаб чиқариш қувватига эга. Яъни, импортнинг аксарият қисми ўрнини тўлдиради. Бундан ташқари, минтақамиз давлатларида 50 миллион долларлик бозор бор. Корхона қувватини ошириб, маҳсулотларнинг 60 фоизини экспортга йўналтириш режалаштирилган. 100 фоиз маҳаллий хомашёдан фойдаланилиши ҳамда энергия тежовчи технологиялар қўлланилиши сабабли «Экокерама» маҳсулотлари хорижий муқобилларига нисбатан арзон бўлади.\nДавлатимиз раҳбари бу корхонани кластерга айлантириш, карьерлар ажратиб бериб, камида 30 йиллик хомашё захираси билан таъминлаш зарурлигини таъкидлади. Корхонага маҳсулотларини сотишда кўмаклашиш, хусусан, қурилиш материаллари бозорларида дўконларини ташкил этиш, давлат томонидан қурилаётган объектларда бу сантехника буюмларидан фойдаланиш бўйича кўрсатмалар берди. Ўз навбатида, компания раҳбариятига маҳсулотлар номенклатурасини кенгайтириш, бошқа вилоятларда ҳам шундай корхоналар очиб, янада кўп ёшларни иш билан таъминлаш тавсия қилинди.


08:51, 14.03.2020 // 220051\nЭркакнинг «юриб кетиши»га аёлнинг ўзи сабабчи бўлади — Пардозчи қиз ҳикояси\n«Дарё» ижтимоий ҳаётда ўз ўрнига эга, бироқ жамоатчилик эътиборидан кўпинча четда қолаётган касб эгалари билан суҳбат қилмоқда. «Соядаги одамлар» лойиҳасининг бу галги қаҳрамони – ўн йилдан буён гўзаллик салонида ишлаётган қиз.\nАсли воҳанинг энг чекка қишлоғиданман. Исмим Ҳуснора. Яқинда 29 ёшга кираман. Ҳали оила қурмаганман. Касбимга келсак, ўн йилдан бери пардозчилик билан шуғулланаман. Ўзимнинг шахсий гўзаллик салоним бор.\nОилада беш қизмиз. Мен энг кенжасиман. Опам туманимиздаги салонда пардозчи бўлиб ишларди. Мени бу соҳага айнан у қизиқтирган. Адашмасам, ўшанда 10-синфда ўқирдим. Опам «кел, пардоз қилишни ўргатаман, эртага бошқа соҳадан кетган тақдирингда ҳам бунинг сенга зиёни тегмайди», деб айтган. Очиғи, болалигимдан ясаниб, ўзимга қараб юришни яхши кўрганим учун жон деб рози бўлганман.\n«Салончи»лик мен учун шунчаки ҳобби, асл ниятим — шифокор бўлиш одамларни дардига даво бўлиш эди. Мактабни битириб, тиббиёт университетига ўқишга топширдим. Лекин режаларим ўхшамади. Кейин турли хил курсларга бориб, шу ҳунарни астойдил ўрганишни бошладим. Туманимиздаги бир нечта гўзаллик салонларида ишладим.\nБиласизми, ҳаётимизда бўлаётган ҳар бир нарса хоҳ яхши бўлсин, хоҳ ёмон бизга таъсир қилмай қолмас экан. Батафсил айтиб берадиган бўлсам, мен ишлайдиган салоннинг раҳбари Гуласал опа билан опа-сингилдек эдик. Ҳар доим бирга овқатланардик, дардимизни, қувончимизни бўлишардик. Мижозларим кўп, топиш-тутишим зўр, ҳаётимда ҳаммаси жойида эди.\nБир куни раҳбаримиз салонга янги ишчи олди. Кўнглим сездими, билмайман, унинг ўзини тутиши, юриш-туриши ёқмади. Қандайдир енгилтабиат аёлга ўхшарди. Ишимгами ёки опа билан жуда яқинлигимизга ҳасад қилдими, билмайман, мени йўқотиш учун туҳмат қилди.\nОдатда ҳамманинг қулфланадиган шкафлари бор. У шампунини стол устида қолдириб кетган. Кечга яқин раҳбаримиз билан ўтирганда билмай мижознинг шампуни қолиб кетибди, шекилли, деб шкафимга солиб қўйдим. Эрталаб келсам, ҳамма менга бошқача қараяпти. Саломлашмасимдан ҳалиги опа «мана шу ўғри, шу шампунларимни ўғрилаган» деб менга ташланиб кетди. Нима бўлаётганини англолмай қолдим. Билишимча, эрталаб шампун жойида бўлмаган. Кимдир олиб қўйган. Охирида қолганим учун мендан гумон қилишган.\nСалон раҳбарининг олдига бориб, «мени ахир уч йилдан бери биласиз, ёнингизда юраман», деб хафа бўлдим. Опа эса «энди мен билмадим» деб тураверди. Кўнглим қаттиқ оғриди. Мени шунча йилдан бери билган ҳамкасбларим кеча келган аёлнинг гапига ишониб, мени ўғри қилишди. Ораларида менга жой йўқлигини, раҳбарга мени салондан ҳайдаб юбориш кераклигини айтишди. Гуласал опа ўғрилик қилганимни ўз кўзи билан кўрмагани учун ҳайдолмаслигини айтди. «Сизларга ҳам, менга ҳам Худо бор. Опа ҳайдамагунича, салондан кетмайман», деб индамай ишимни қилавердим.\n«Бировга чоҳ қазисанг, унга ўзинг тушасан», дейишганидек вақт ўтиб, аёлнинг ҳамма кирдикорларни фош бўлди. Салондан милиция ёрдамида шармандаларча чиқариб юборилди.\nБироқ раҳбаримиз билан орамиз ҳам бузилган эди. У салонда кўп ишлолмадим. Ишонасизми, ишдан бўшаётганимни айтганимда, ҳамкасбларим шундай хурсанд бўлишди. Буни ўзини тутиши ва кўзига қараб билиб олиш қийин эмас эди.\nКўнглим оғриди. Одатда бирон нарсадан хафа бўлсам, хатони ўзимдан қидираман. Уларга нима қилгандим, қачон дилига озор бергандим? Мени бунчалик ёмон кўришларига асос нима?, деб кўп ўйладим.\nТушундимки, одамларни сизни ёмон кўриши учун ҳар доим ҳам қандайдир сабаб бўлиши шарт эмас экан. Хуллас, Худога таваккал қилиб ишдан кетдим.\nБир ярим йил олдин маблағларим ҳисобига ва банкдан кредит олиб, шахсий гўзаллик салонимни очдим. Тўғри, бошида моддий тарафдан жуда кўп қийналдим. Йиғлаган кунларим кўп бўлди. Лекин ҳозир ҳаммаси ўз ўрнига тушиб кетди. Қарзларимни уздим.\nАйни пайтда салонда бешта қиз ишлайди. Ижара пули ва солиқ ҳаражатларидан ортиб, йўқ деганда, бир ойда 5 миллион сўмга яқин даромад қиламан.\nСалонда ишлайдиган аёллар енгилтак бўладими?\nАйтингчи, бунақа инсонлар қайси соҳада йўқ? Докторларда йўқми ёки ўқитувчилар, чеварлар орасида йўқми? Ҳаммасида бор. Фақат «салончи»ларни айби ўзига қараб чиройли бўлиб юрганида. Шунинг учун ҳам уларники ошкор бўлиб қолади.\nБир кунда салонга нечта аёл келиб кетади. Дарди, муаммолари, эри ҳақида айтиб бериб ўтиради. Шунақа гапларни гапиришадики, эшитиб хулоса қилаверамиз.\nБошқа тарафдан олиб қараганда аёллар ўзига қараб, чиройли бўлиб юриши керак. Қўпол қилиб айтганда эрининг «юриб кетиши»га ҳам аёлнинг ўзи сабабчи бўлади. Салонга келган аёлларнинг аксарияти эри ўзгарганини, бировга илакишиб қолганини гапиради. Айбни ўзидан излаши кераклигини англамайди. Ҳар қандай эркак ёнида чиройли аёли бўлишини хоҳлайди. Шунинг учун аёл минг банд бўлган тақдирда ҳам ўзи учун фурсат топиши керак.\nШахсий ҳаётимга ҳунаримни таъсири бўлмаган\nШу ёшгача турмушга чиқмаганлигимга салонда ишлашим сабаб бўлмаган. Шунчаки ҳали эрга тегмаган опам борлиги учун менга «оқ байроқ» тегишини кутганман. Мен яшаётган қишлоқнинг удумларига кўра, сингил опасидан олдин турмушга чиқмайди. Опамнинг тўйидан кейин мен ҳам севганимга унаштирилдим. Худо хоҳласа, яқинда тўйим бўлади.\nМени «мен» қилганларга раҳмат!\nЁшлигимнинг энг ширин дамлари шу касб билан ўтди. Бутун умримни сарфладим, бироқ бундан сира афсусланмайман.\nҲаётда англаганим — инсон яхшиларни қадрлаши учун ёмонларга рўбарў бўлиши керак экан.\nДушманларим сабаб яхшини ёмондан ажратишни, ҳаётингизда бўлган ҳар қандай мушкулот фақат яхшиликкалигини тушундим. Ўша пайтлари ёш бўлганимгами, улардан қанча хафа бўлганман. Тушкунликка тушиб қолганман, лекин бугун уларга раҳмат дейман. Агар қийинчиликлар, ёмон инсонлар, уларнинг турткиси бўлмаганида мен шу даражага етмасдим.\nБугун ҳаётимдан жуда мамнунман. Ота-онам, оилам соғ-саломат. Яқинда ўзим ёқтирган инсонимга турмушга чиқаман. Шахсий бизнесим бор. Бир қишлоқ қизи учун бундан ортиқ бахт бўлмаса керак!\n12:23, 28.10.2020 // 96713\n00:45 Кеча // 75707\n13:21 Кеча // 62517\n15:47 Кеча // 56720\n22:45, 28.10.2020 // 51025


Сергей Скрипаль 2006 йилда Москвада судланиб, 13 йилга қамалган эди.\nБритания полицияси собиқ жосус Сергей Скрипаль ва унинг қизи асабни фалаж қилувчи модда билан заҳарлангани аниқланганини маълум қилди.\n- Шундай қилиб бу воқеани асабни фалажловчи модда восидасида одам ўлдиришга қасд қилиш деб аташ мумкин. Бу икки одам касалхонада оғир аҳволда қолмоқда. Бахтга қарши, бу иш билан ишуғулланган бир полициячи ҳам оғир аҳволда касалхонага ётқизилди,- деди Лондон полицияси комиссари ёрдамчиси Марк Роули.\nАввалроқ ташқи ишлар вазири Борис Жонсон Лондон Сергей Скрипалнинг заҳарланишига Москва алоқадорлиги аниқланса, қатъий жавоб қайтаришга тайёр, деб баёнот берган эди.\nРоссия Разведка бош бошқармаси собиқ полковниги бўлган 66 ёшдаги Скрипаль ва унинг 33 ёшдаги қизи 4 март куни Солсбери савдо маркази олдида беҳуш ҳолатда топилган эди. Касалхонада улар кучли синтетик модда билан заҳарлангани аниқланган. Скрипаль иши билан шуғуланаётган икки нафар полициячида эса енгил заҳарланиш аломатлари кузатилгани хабар қилинганди.\nСкрипаль заҳарланишидан бир неча кун олдин полицияни ўз ҳаётига таҳдид мавжудлигидан огоҳлантирган эди.\nФермер: Ҳокимият ерсиз-ишсиз қолган болаларимни "қандай туққан бўлсанг, шундай боқ" деяпти


Яқинда Варшавада бўлиб ўтган ‒ инсон ҳуқуқларини ҳимоя қилиш халқаро ташкилоти ‒ ОБСЕнинг нуфузли анжуманида айтилган фавқулодда бир нутқ эътиборимни тортди.“Ҳаммага бир хил имконият ва тенг имконият” (Равнее возможности для всех) номли мен ҳали ҳеч қаерда эшитмаган ва билмаган нотижорат ўзбек мухолифат ташкилоти вакили сўзга чиқиб , кутилмаганда ‒ ҳе йўқ, бе йўқ ‒ Ўзбекистон Президенти Ш.М.Мирзиёев шаънига туҳмат қилиб, жамоатчиликни чалғитишга уринди.\nГўёки Ўзбекистонда уй ҳайвонлари ёппасига қирилаётган, Ватан дарвозалари ва ер ости бойликлари Россияга очиб берилаётган, инсон ҳуқуқлари топталаётган, мамлакатда диктатура ва тоталитар тузум ҳукмронлик қилаётган эмиш...\nГарчи бу хабарлар мутлақо нотўғри ва асоссиз бўлса-да, дунёда инсон ҳуқуқларини ҳимоя қилишдек вазифани ўз зиммасига олган нуфузли халқаро анжуман минбаридан айтилган эди.\nШу воқеа сабаб, мен ўша ёлғончи Хасанбой Бурхонов шахси билан қизиқдим. Унинг Ўзбекистондаги кирдикорларини эшитиб, фирибгарликларидан воқиф бўлиб, бу ҳақда бошқаларни ҳам огоҳ этишга қарор қилдим. Токи она Ватанида қаллоблик қилиб, жазодан қутилиб қолиш умидида хориж эллар сари юз тутган ва ўз гумашталарининг топшириғини бажариб, Ўзбекистон ва унинг Президентига тош отиш эвазига сиёсий бошпана бадалини тўлаётган бу фирибгарнинг асл башарасини бутун дунё жамоатчилиги яхшилаб билиб қўйсин.\nХўш, бу нусханинг ўзи ким?\nБурҳонов Ҳасанбой Боқибоевич, 1970 йилда Наманган вилоятида туғилган, Ўзбекистон Ногиронлари жамиятининг собиқ ўринбосари (2007-2012 й.й.), биринчи гуруҳ ногирони. 2012 йилдан буён Германиянинг Бохум ‒ (нем. Bochum, н. – нем Baukem) шаҳрида истиқомат қилади. 2009 – йилнинг 9-апрелида Тошкент шаҳар прокуратураси томонидан Х. Бурҳоновга нисбатан Ўзбекистон Жиноят Кодексининг 207, 167 ‒ моддалари билан жиноят иши қўзғатилган. Ўзбекистон ногиронлар жамиятининг раиси О. Исоқовга нисбатан қўзғатилган жиноят иши доирасида (Ҳ. Бурҳоновни Тошкент шаҳар ногиронлар жамияти раиси лавозимига тиклаш мақсадида 1000 АҚШ доллари миқдорида пора олаётган вақтида ушланган) Тошкент шаҳар ногиронлар жамиятини иқтисодий-хўжалик фаолиятини текшириш натижасига кўра, Х.Бурҳоновга жиноят иши қўзғатилган.\nТергов жараёнида аниқланишича – Ҳ.Бурҳонов 2007-2008 йилларда бозор нархини ўрганмаган ҳолда 2.525 дона кўрпа-тўшак жилдлари (пастельные бельё)ни 81 миллион сўм миқдорида харид қилган. Ўша вақтда жилдларнинг ҳар бир тўплами ўртача 4 минг сўм бўлган.\n17.10.2011 йилда Юнусобод туман прокуратураси Фуқаролик ишлари бўйича Мирзо Улуғбек туманлараро судига М.Бурҳонов давлатга 91 млн. сўм зиён келтирганлиги юзасидан даъво аризаси киритган.\n23.04.2012 йилда суд Ҳ.Бурҳоновдан кўрсатилган қарзни қайтариш ҳамда 18 млн. сўм миқдорда давлат солиғини ундириш бўйича қарор чиқарган. Кейинчалик ўтказилган экспертлик текшируви мобайнида аниқланишича, Ҳ.Бурҳонов томонидан давлатга жами 59 млн. сўм миқдорида зарар келтирилган…\nЭнди бу муттаҳам фирибгарнинг қандай қилиб хорижга чиқиб кетгани ҳақида:\n2012 – йилнинг сентябрь ойида Ҳасанбой Бурҳонов Германиянинг Дюссельдорф шаҳрига ногиронлар ҳуқуқини ҳимоя қилиш юзасидан ўтказилиши режалаштирилган конференцияда иштирок этиш учун Ўзбекистондан чиқиб кетган.\nАммо, ўзига нисбатан қўзғатилган жиноят иши мавжудлиги учун мамлакатга қайтиб келмаган…\nҚўшимча қилиб яна шуни айтиш лозимки, Ҳасанбой Бурхонов Фейсбук ижтимоий тармоғидаги “Hasanboy Burxonov” номи остидаги ўз саҳифаси https: //wwwfecebook.com/да Ўзбекистон ва унинг Президенти олиб бораётган давлат сиёсатини – аламзадалик ва ғараз ниятда – доимий равишда қоралаш билан шуғулланиб келади.\nЖорий йилнинг 21 – январь куни Ўзбекистон Президентининг Германия давлатига расмий ташрифи чоғида ҳам Берлин шаҳридаги Бундестаг биноси олдида норозилик намойиши ўтказиб, интернет орқали тарқатган.\nЭнг ёмони, мазкур намойиш вақтида Ҳ.Бурҳонов дунё ҳамжамиятини Ўзбекистоннинг амалдаги конституцион тузумини куч билан қулатишга чақирган…\nБиз Ҳасанбой Бурҳоновнинг Ўзбекистон ва унинг Президентига нисбатан ёлғон ва бўҳтондан иборат бўлган асоссиз танқидига эмас, балки унинг мамлакатдаги асл аҳволни бузиб талқин қилиши ва дунё ҳамжамиятини чалғитишга чиранишига қаршимиз.\nТанқид қилсанг – асос ва далиллар билан танқид қил. Лекин хориждан туриб Ўзбекистон Президентига туҳмат қилиш, ҳукуматни куч билан ағдариб ташлашга чорлаш – Ер юзининг барча демократик давлатларида Қонун билан таъқиқланган ва бунинг учун жуда қаттиқ жиноий жавобгарлик бор.\nЎзини – хориждаги ўзбек мухолифатининг “энг ақлли ва ватанпарвар” фаоли деб ҳисобловчи, боз устига – “Барча учун тенг имкониятлар” (“Равные возможности для всех”) номли баландпарвоз ном билан атовчи нотижорат ташкилот аъзоси Ҳасанбой шу оддий ҳақиқатни билмайдими?!\nБилади, лекин у ва унинг хориждаги ҳамтовоқ салафлари – Ўзбекистоннинг куч ишлатар тизимлари, хусусан, Давлат хавфсизлик хизмати идораси бу борада жуда заиф ва ожиз, деб ўйласа керак.\nЭнг ёмони, Ҳасанбой Бурхонов ёлғиз эмас. Уни Ўзбекистон ичкариси ва ташқарисида ишонган ҳамтовоқлари, ҳайбаракаллачилари бор.\nВаршавада ўтган халқаро тадбир фикримизга асосдир. Одатда, бундай нуфузли халқаро анжуманда нотиқларнинг ўзи чумолидай ўрмалаб минбарга чиқолмайди.\nҲасанбой Бурҳоновнинг ушбу саммитдаги иштироки, “Дунё ўзбеклари” суриштирувига кўра – “Хьюман Райтс Вотч” ХННТнинг Марказий Осиё бўйича вакили Стив Свердлоу томонидан таъминланган. Ҳасанбойга “Инсон ҳуқуқлари бўйича ўзбек-герман форуми” ташкилоти раҳбари Умида Ниёзова тавсиянома ёзиб берган.\nУшбу тавсиянома билан С.Свердлоу унга халқаро нодавлат ва нотижорат ташкилотларидан грант маблағини олиб берган. Ҳасанбой Варшаванинг қимматбаҳо меҳмонхонасида истиқомат қилиб, саммитда С.Свердлоунинг ёрдами билан бир неча бор ўз чиқишларини ташкиллаштирган…\nБуни инкор этмоқчи эмасмиз, лекин Ватанга ва Президентга ТУҲМАТ қилиш ҳуқуқи ҳеч кимга берилмаган.\nДунёда балолар кўп. Лекин “Туҳмат балосидан сақла!” деб бекорга айтишмаган.\nҲасанбой Варшава анжуманида Ўзбекистонни соф кўнгил билан, соғлом руҳда, асосли ва исботли танқид қилганида, биз ҳеч нарса демасдик. У ўз сўзи билан профессионал туҳматчи ва фирибгар эканини исботлади.\nЮқорида у ёлғиз эмас, дедик.\nАламзадалар ҳамма ерда бўлгани каби Ўзбекистонда ҳам бор. Ҳасанбойни ўз даврида ногиронлар орасига қўшиб қўйганлар ҳам – ўша аламзадалар.\nЎғирлиги, очкўзлиги, фирибгарлиги очилиб, қамоқхона эшигига борганида Ҳасанбой нега қамалмай, четга чиқиб кетди?\nАлбатта, ҳомий-ҳамтвоқларининг ёрдами туфайли. Демак, бугун ўша каззобларни ҳам топиш, қилмишига яраша жазолаш шарт.\nМени яна бир нарса қаттиқ ажаблантиради:\nҚутурган итларни биламиз. Ўрмонда санғиб юрган бўри ва арслонларни ҳам кўрганмиз. Лекин муттаҳамнинг қутурганини ҳали кўрмаган эдик.\nАгар Ҳасанбой қутурмаганида – ўзи туғилган Ватанига, Президентига қараб акилламас эди.\nЎзбекистон Президентининг шахсан ташаббуси билан сўнгги бир йилда дунёнинг уруш оловлари ёниб турган давлатларида адашиб юрган қанча-қанча ўзбеклар, уларнинг фарзандлари юртга олиб келинди. Адашган, қилмишидан пушаймон бўлган эди улар.\nАммо ўз пайтида қилар ишни қилиб, беш қўлини оғзига тиққан ва жазодан қочиб чет элларда турли ташкилотларга суқилиб кириб олган, тавбасига таяниш ўрнига ўзидан “қаҳрамон-ватанпарвар” ясаш илинжида тилини саккиз қарич қилиб, ижтимоий тармоқларда тинмай вайсаб турган имонсизлар ҳам борки, ундайларнинг бўйнига ип бойлаб, судраб олиб келиш ва қилмишига яраша “мукофоти”ни бериш ҳам керак. Демак, раиятнинг оддий талаблари ана шундай. Акс ҳолда, Ҳасанбой Бурҳоновга ўхшаш вайсақиларнинг жағи ҳали-бери ёпилмаслиги мумкин.\nХалқаро қонун-қоидаларга кўра оддий одамга туҳмат қилган шахс ҳам барча демократик давлатларда қонун олдида жавоб беради. Катта мамлакат раҳбарига туҳмат қилган Хасанбой Бурхонов ҳам жазоланиши шарт.\nУ зудлик билан Ўзбекистонга экстрадиция қилиниши лозим!\nКиритилди: 14:31 18.10.2019. Ўқилди: 16477 марта. Фикрлар сони: 0 та.


Олимлар тез тайёрланадиган қонни яратмоқчи Bo'limi: Новости Мира\n5 Руминиялик олимлар томонидан сув, туз ва оқсилдан ишланган сунъийқон сичқонларда муваффақиятли синовдан ўтди. Энди у одамларда синаб кўрилади. Олимлар бу борадаги тажрибани2014-15 йилларда ўтказишга умид қилмоқда. Келажакда мутахассислар бир зумдатайёрланувчи қонга эга бўлишлари мумкин. Бунда донорлик қонига қарам бўлмаслик учун сувга асосан туз ватаркибида темир моддаси бўлган гемэритрин оқсилидан иборат аралашма қўшиш керак бўлади, холос. Гемэритриноқсили бўғимли чувалчангларнинг баъзи бир турларида кислород етказиб бериш функциясини бажаради.\nҲозирга қадар сунъий қон ишлаб чиқиш борасидаги барча уринишлар муваффақиятсизлик биланякунланаётган эди, деб ёзади “Daily Mail”. Сўнгги пайтларда найчали ҳужайралардан сунъий қон яратиш борасидагиуринишлар истиқболли ҳисобланмоқда. Ҳозир у Францияда одамларда синаб кўриляпти. Бу борадаги тажрибаларбошланғич босқичда бўлиб, ҳозирча натижалар ҳақида гапиришга эрта. Шунингдек, олимлар таркибида темирмоддаси бўлган мураккаб оқсил, яъни гемоглобинни тайёрлаш борасида ҳам ишлар олиб бормоқда. Манба:www.darakchi.uz Barcha izohlar: 0


Ўзбекистон ва Канада ҳамкорликни кенгайтиришнинг иқтиқболларини (...)\nЎзбекистон ва Канада ҳамкорликни кенгайтиришнинг иқтиқболларини кўриб чиқмоқда\nЎзбекистон Бош вазирининг ўринбосари - инвестициялар ва ташқи савдо вазири Сардор Умурзоқов кеча Канаданинг мамлакатимиздаги элчиси Элисон Мэри Леклерни қабул қилди, деб хабар бермоқда «Дунё» АА мухбири.\nИнвестициялар ва ташқи савдо вазирлиги маълумотига кўра, суҳбат сиёсий, инвестициявий, савдо-иқтисодий соҳалардаги икки томонлама ҳамкорликнинг энг долзарб масалаларини муҳокама қилиш имконини берди.\nҲамкорликнинг кўплаб соҳаларида ишга солинмаган имкониятлар мавжудлиги қайд этилди. Шу муносабат билан томонлар ўзаро муносабатларни ривожлантириш механизмларини ишлаб чиқиб, яқин ва ўрта муддатли истиқболда аниқ вазифаларни белгилаб олди.\nХусусан, Канада молия ва саноат компанияларини Ўзбекистонга инвестициялар киритиш ва лойиҳаларни амалга ошириш учун жалб этиш чора-тадбирлари кўриб чиқилди. Ўзбекистоннинг тоғ – кон, кимё, нефть-кимё ва тўқимачилик саноати, шунингдек қишлоқ хўжалиги каби соҳалари Канада бизнеси учун истиқболли йўналишлардир.\nЎзаро савдони ривожлантиришга ҳам эътибор қаратилди. 2021 йилда Ўзбекистон-Канада товар айланмаси 40 фоизга ошгани таъкидланди ва шу муносабат билан томонлар ўзаро етказиб беришни диверсификация қилиш ва кўпайтириш бўйича аниқ таклифлар ишлаб чиқишга келишиб олди.\nШу нуқтаи назардан, жорий йилда Ўзбекистон-Канада бизнес-форумини, шунингдек, иккала мамлакатда “Made in Uzbekistan” ва “Made in Canada” саноат кўргазмаларини ўтказиш истиқболлари муҳокама қилинди.\nСуҳбат чоғида Ўзбекистоннинг Жаҳон савдо ташкилотига аъзо бўлиш жараёни, Канада томонининг БМТнинг Оролбўйи минтақаси учун Инсон хавфсизлиги бўйича кўпшериклик Траст жамғармаси доирасидаги лойиҳа ва дастурларни амалга оширишдаги иштироки, икки мамлакат ҳудудлари, хусусан, Тошкент вилояти ва Онтарио провинцияси, Навоий вилояти ва Квебек провинцияси, шунингдек, Қашқадарё вилояти ва Альберта провинцияси ўртасидаги яқин алоқалар ва манфаатли ҳамкорликни ўрнатиш масалалари муҳокама қилинди.\nЭслатиб ўтамиз, 31 май куни Ўзбекистон ташқи ишлар вазири вазифасини бажарувчи Владимир Норов Канада элчисини қабул қилган эди.